text:
Oranjestad-Curtis Fraser (POR) – Nos ta yegando mas y mas serca di 4 Augustus, dia cu publico lo ser conoci cu diferente lista politico y ken a haya cua number.
Ya caba nos a mira diferente problema surgi a consecuencia di numeracion di candidatonan.
Dus dicon keda cu un ley anticua cu ta causa asina hopi problema tur temporada di eleccion.
Mas ainda, dikon keda cu un ley cu ta laga e poder pa dicidi ken ta sirbi pueblo como parlamentario den man di politiconan enbes di pueblo?!
Mi pensamento ta lo siguiente…lidernan politico NO kier mira e ley di kiesverordening cambia paso esey lo kita poder for di nan.
Kiko mi kiermen cu kita poder for di nan?
Lidernan politico ta usa e ley di kiesverordening pa nan beneficio den e siguiente maneranan:
(1) Si un candidato tin un curason activista y lo berdaderamente traha na bienestar di pueblo enbes di partido, y pa es motibo no tin siguransa di por controle, lo partido NO dune un number preferencial.
Lo ta mihor pa tene net pafo di un number cu lo lagele sinta den Parlamento, unda e lo por bringa pa cambionan pa su pueblo, y como alternativa complace cu un trabou di advisor, coordinador, etc.
Asina por controla e mayoría cu ta representa e partido den Parlamento y garantisa cu e functionamento di “Stempel Parlement” sigui.
(2) Lidernan politico tambe ta usa e ley actual di kiesverordening manera un herment di poder dor di priminti un number clave na un ciudadano cu e lider kier convence pa subi lista; esakinan ta e “Power Plays” cu ta pasa tras di cortina cu ta trece discordia den partido y pueblo.
Enbes di confia den un sistema cu ta pone e decision di ken ta representa pueblo den Parlamento den man di lidernan político, mi ta pensa cu a yega tempo pa pone e poder aki den man di pueblo via voto.
Si como politico bo no por demonstra un amor pa sirbi bo pueblo, nos mester por tin e derecho di mustra nos mal contento via votonan electoral; no por cu un candidato su votonan ta baha te 400 y un otro su votonan ta subi te 600+ y ainda esun cu 400 ta keda cu su stoel den parlamento dilanti otronan cu a crece bay lage.
Ya cu AVP a demonstra di no ta interesa den berdaderamente pone e poder di nos democracia den man di pueblo, y MEP a bin cu un “stunt” cu nan sa lo a fracasa na man di nos Stempel Parlement, partido POR si ta pone accion tras di e dicho “ta e cambio cu bo kier mira” y ta bin cu un protocol cu lo pone e candidatonan di POR cu mas voto den Parlamento. Si di berdat MEP tabata apoya e cambio di ley lo nan tambe a tuma e paso pa firma un protocol interno.
Tin solamente un hefe, PUEBLO!
Pueblo mester tin e poder pa manda tur hende cas, for di prome minister te parlamentario, solamente dor di deposita nan vota un caminda diferente!
Ban pone e curason di nos democracia bati atrobe, vota Curtis Fraser, vota e Forsa Nobo. Hunto Nos POR.
Bo tin deseo di anuncia den Johnnyhabibe.net
tuma contacto cu nos na telefon mainta despues di 10 or na 5828904
————————————————————————————


c: text/html

text:
ATIA a tuma nota cu recientemente Aruba ta wordo asota pa un gran cantidad di incidentenan di inseguridad, cu ta crea preocupacion y hasta panico cerca comercio y pueblo en general. Den ultimo parti di luna di April nos a conoce varios incidente sumamente preocupante. Alaves ATIA tambe a tuma nota di e reaccion di Minister Dowers riba esaki.
Locual ta pasando ta hopi alarmante y ATIA ta sigur cu e tin e atencion necesario di nos autoridadnan, pero ta evidente tambe cu violencia mester wordo frena a todo costo. E incidentenan di e ultimo simannan ta mustra cu tin un gran cantidad di persona arma na Aruba, cu no ta basila pa usa esaki den actonan violento of pa atraca persona den nan cas of negoshi.
Comercio y pueblo en general ta hopi preocupa cu e brote di violencia desconoci pa Aruba, cu ta asotando nos isla durante e ultimo dianan aki, y ta preocupa cu esaki lo continua y escala si no tuma accion drastico di inmediato. E efecto cu insiguridad ta trece cune pa cu nos economia no por ser medi, specialmente ariba un isla cu pa mas cu 90% ta depende di turismo. E trankilidad y seguridad di Aruba ta un di e factornan principal cu Aruba como destinacion ta asina popular. E eventonan di ultimo simannan por tin un efecto si e racha di violencia aki continua y hasi su entrada den nos sector turistico. Comercio y pueblo ta exigi mas proteccion contra esnan cu ta kere di por cambia e paz y trankilidad cu nos ta custumbra cune.
ATIA ta pidi pa di inmediato gobierno y e partnernan encarga cu seguridad y ilegalidad informa comercio y pueblo en general kico e plannan ta pa frena e brote di violencia aki, y con nos ta bai stop e fluho di personanan no documenta y ilegal pa sigui drenta Aruba. Seguridad ta un asunto cu ta toca henter comunidad y nos tur mester bin hunto pa asisti nos cuerpo policial y tur otro instancia cu ta percura pa seguridad ariba nos isla. ATIA ta urgi gobierno pa pone fondonan disponibel pa Ministerio di Husticia pa asina por tin mas inversion. ATIA semper ta dispuesto pa scucha y comparti informacion, coopera y bin cu sugerencia pa soluciona asuntonan di vital importancia pa nos pais. ATIA ta sinti cu locual ta pasando ta atacha e fundeshi di nos pais y pa e motibo ey ta expresa su preocupacion publicamente pa asina a corto plaso spera cu gobierno por anuncia accionnan specifico con ta bai reestablece seguridad ariba Aruba.
ATIA ta conta cu un reaccion positivo na unda ta dispuesto pa participa cu ideanan y sugerencianan pa cu e situacion cu na primera bista ta mustra alarmante.

robotstxt: allowed

filter: keep


text:
Oranjestad – Siman pasa, di dialuna 13 te cu diabierna 17 di april, tabatin e siman di negoshi chikito/mediano (SME week) unda varios topico interesante a ser presenta. E evento aki a wordo organisa pa Facultad Financiero Economico (FEF) di Universidad di Aruba hunto cu Camara di Comercio y Industria (KvK) y a conta cu participacion di tanto empresario como tambe otro interesado.
E orador invita pa e evento aki tabata dr. Richard Weinberger, CEO di ‘Association of Accredited Small Business Consultants’ (Asociacion di consultant acredita pa negoshi chikito/mediano na Estados Unidos). Weinberger tin mas di 30 aña di experiencia como un consultant financiero y di maneho trahando exclusivamente cu negoshi chikito/mediano (SMEs). E ta un lider den e area di negoshi chikito y sa di trata tur clase di problema cu por surgi den un negoshi, como tambe train un empresario di un SME con pa soluciona problema di negoshi.
E programa a inicia dia 13 di april na Universidad di Aruba cu e topico ‘Fraude no por sucede den mi negoshi, bo kier bet?’. Un topico sigur interesante unda participantenan a ricibi tips valioso con pa minimalisa e riesgo di bira victima di fraude den nan mes negoshi, como tambe con pa reconoce señalnan cerca empleado cu intencion di comete tal acto.
Diamars e programa di siman a continua cu un workshop tocante con diversidad grandi den conocimento – den tur aspecto esencial pa operacion di un negoshi – por aporta na crea un negoshi sostenibel riba termino largo. Diaranson anochi dr. Weinberger a presenta e ultimo lectura di e programa titula ‘Baloracion di negoshi, e no ta locual mi a pensa!’ Un bes mas e interes tabata grandi pa asisti na e lectura interesante aki. Apesar di ta trata di un topico bastante profundo, participantenan tabatin atencion constante pa e orador. El a duna un splicacion extenso tocante baloracion di negoshi y puntonan pa tene na cuenta ora evalua balor di un negoshi. Ariba tur 3 anochi dr. Weinberger a regala algun participante e buki yama ‘Propel Your Small Business to Success: Accelerated Actions to Maximize Profit’, di cual su persona ta e autor.
Como parti di e programa di siman, dr. Weinberger a dirigi su mes na publico en general a traves di e programa di television ‘Nos Mainta Positivo’ cu ta ser presenta tur diahuebs mainta na TeleAruba. Den e edicion aki a dedica un parti special na e ‘SME week’ y asina a brinda e oportunidad na un publico mas amplio pa scucha algun conseho di dr. Weinberger. Aki el a menciona entre otro cantidad di situacion cu por trece preocupacion cerca doñonan di SMEs.
Como clausura di e siman di negoshinan chikito/mediano, a tuma luga riba 17 di april algun consulta priva cu dr. Weinberger. Varios empresario a haci uso di e oportunidad unico aki pa haci pregunta na dr. Weinberger y ricibi consulta personal riba nan situacion specifico.
Tanto KvK como FEF ta sumamente contento cu e siman exitoso aki y ta agradecido na dr. Weinberger pa su gran aporte na e siman di negoshinan chikito/mediano. Un palabra di gratitud y aprecio ta bai tambe na un y tur cu a participa na e sesionnan aki, cu sigur tabatin un balor agrega pa nan negoshi, y ta spera di conta cu nan presencia durante proximo eventonan.
E presentacionnan y e transmision di dr. Weinberger ta accesibel riba nos website:


text:
Si bo no ta na Boneiru djárason 20 di mart 2019, òf pa un otro motibu bo mes no por bai vota, bo por apoderá un hende pa e vota pa bo.
Na parti patras di e karchi di vota bo por yena nòmber di e persona ku bo ta apoderá pa vota pa bo. Bo por apoderá kualke persona ku ta biba na Boneiru i ku a risibí un karchi di vota pa elekshon pa Konseho Insular òf elekshon pa Konseho Elektoral. E apoderado por vota pa kada elekshon pa maksimal dos hende ora e ta bai hasi uso di su derecho di voto. E apoderado tin ku bai ku su propio komprobante di identifikashon ora e ta bai vota pero tambe ku e kopia di identifikashon di esun ku a apoder’é. Si e dokumento di identifikashon a kaduká, e no mester a vense mas ku sinku aña.
Bo por apoderá un hende por eskrito tambe. Bo por pidi e formulario pa hasi esaki na Asuntunan Sivil. Por pidi apoderashon por eskrito te ku djabièrnè 15 di mart 2019 na Asuntunan Sivil. E apoderado lo risibí un komprobante di apoderashon i no tin nodi di entregá kopia di identifikashon di e persona ku a apoder’é na presidente di urna ora di vota.
Por baha e formulario di apoderashon aki:
Modèl L 8 – Petishon pa vota ku apoderashon
Kiko ta reklutamentu di voto di apoderashon?
Lei Elektoral ta komprondé bou di reklutamentu di apoderashon, aserkamentu òf otro forma di aserkamentu personal di votadó pa pidi su apoderashon. Esaki ta kastigabel pa lei.
Reklutamentu di apoderashon ta kontra e punto di salida ku ta e votadó ku ke apoderá un hende, mester tuma inisiativa pa hasi esei.
Apoderashon tei pa duna votadó ku no ta den posishon pa bai vota pa elekshon binidero, i ku ke vota tòg, un chèns pa vota via un hende ku el a apoderá


text:
Vurwerk kaduká a keda konfiská pa destrukshon Brandweer Kòrsou ta konfiská varios vurwèrk ku a kaduká na “Kruithuis”
Vurwerk kaduká a keda konfiská pa destrukshon
Brandweer Kòrsou ta konfiská varios vurwèrk ku a kaduká na “Kruithuis”
WILLEMSTAD — Ayera durante hinter dia, un tim multidisiplinario, forma pa personal di
Kuerpo di Brandweer Kòrsou, BAB, KPC, Obranan Publiko I tambe MEO a tene kòntròl
serka algun importadornan di vurwerk ku ta almasená vurwerk na “Kruithuis”. Pa basta
tempu kaba, Kuerpo di Brandweer Kòrsou a tumá nota ku tin diferente persona den nos
komunidat ku aparentemente ta wardá vurwèrk simplemente na kas, òf na lugarnan ku
ta prohibí i ku ta forma un peliger den nos komunidat.
E meta tras di e kòntròlnan aki, tabata pa entre otro wak kuantu vurwèrk importadornan
a sobrá despues di benta di vurwèrk di aña 2016, pero tambe rekòrdá importadornan
riba e deber ku nan tin pa kumpli ku lei, dor di destrui vurwèrk ku tin mas ku 2 aña
almasená. I esaki netamente e tim multidisiplinario a topa tambe ayera durante di nan
kòntròl den konteiner di algun importador, ku nan tabata tin vurwèrk di aña 2012, 2013 i
tambe 2014 almasená i ku nan no a destruí esaki manera lei ta preskribi.
Despues di e kòntròl di e tim multidisiplinario aki, a seya 2 konteiner riba tereno di
“kruithuis”, kual tin vurwèrk pa ser destruí i ku proksimamente lo bai ser destruí tambe
pa e tim aki. Kuerpo di Brandweer Kòrsou ta lamentá ku importadornan di vurwèrk ta
mantené vurwèrk bieu den konteiner i ku no ta destruí esakinan di forma optimal, pa
yuda mantené seguridat di konsumidó i tambe esnan ku fin di aña ta konsumidor di
vurwèrk. Kòntròlnan asinaki ta nesesario den nos komunidat pa garantisá seguridat na
tur momentu, pero tambe pa restringí ku vurwèrk por ser almasená na sitionan ku esaki
no mester ta warda i ku por formá peliger i hasta desasternan den nos komunidat.
Brandweer Kòrsou ta urgí komunidat tambe ku tin informashon di kualkier sitio ku tin
vurwèrk di formá ilegal almasená, pa duna informashon na e Kuerpo di Brandweer
Kòrsou na telefòn 462-9111, Departamentu di Prevenshon pa asina aktuá di e manera
más rapidó, enbista ku kualkier kandela minimó, pero tambe almasen di vurwèrk ilegal
por trese peliger den barionan i pa komunidat.


text:
Tokante Nos
KEN NOS TA
10 di Desèmber 2019, un periodo di moratorio a ser deklará pa Banko Sentral di Kòrsou i Sint Maarten en konekshon ku e tenedonan di kuenta ku sèn di spar òf depósitonan di mas ku ANG 10.000,- riba nan kuentanan na Girobank N.V. Esaki kiermen ku Girobank a fris saldonan riba ANG 10.000,- i no tabata obligá pa hasi mas pagonan na e tenedonan di kuenta akí. E momento ei, Girobank tabatatin mas o menos 28.000 kuenta di kliente.
Aproksimadamente 8% porshento di su klientenan, ku ta responsabel pa mas o menos 2.200 kuenta bankario, a wòrdu afektá den un forma negativo dor di e desaroyo akí dor ku nan tabatatin un saldo mas grandi ku ANG 10.000,-. En realidat, e mayoria di e klientenan di Girobank tabata por a sigui usa nan kuentanan normalmente pa hasi i risibí pagonan. Penshonado nan tambe tabata por a sigui risibí nan pagonan mensual.
Lamentablemente, no solamente entidatnan grandi pero diferente kompanianan mas chikitu i fundashonnan tabata esnan den e 8% di afektadonan dor di e moratorio akí. Esaki a bira pió dor di e krisis di COVID ku a asotá Kòrsou 4 luna despues. Ministerio di Finansa di Gobièrnu di Kòrsou i Banko Sentral di Kòrsou i Sint Maarten a negoshá ku Gobièrnu di Hulanda pa yega na un solushon di likidashon ku lo paga bèk tur persona i mayoria empresa chikí i mediano ku tin un kuenta na Girobank.
Yabi pa e solushon akí tabata e kreashon di un Vehíkulo pa un Meta Speshal den mas lat den Desèmber 2020 pa resolvé e problema di pago pa klientenan di Girobank. E Vehíkulo pa un Meta Speshal akí ta wòrdu yamá GI-RO Settlement Holding N.V., GSH komo abreviashon.
Gobièrnu Insular di Kòrsou a risibí un fiansa di ANG 170 miyon di Gobièrnu di Hulanda. A kambio, GSH a risibí un fiansa di ANG 170 miyon di Gobièrnu di Kòrsou. E fiansa akí ta wòrdu usá pa realisá e pagonan na klientenan di Girobank te na un maksimo di ANG 1.2 miyon. A kambio, Girobank a entregá (duna) su portafolio di fiansa kompleto na GSH komo un pago pa e fiansa.
12 di Febrüari 2021, Korte di Primera Instansha na Kòrsou a konfirmá e valides i legalidat di e struktura akí. Despues den e luna di Aprel 2021, Girobank a kuminsá paga mas ku 2.000 depositante.
GSH ta kumpli ku un tarea singular i esenshal pa e isla di Kòrsou, i su obligashonnan pa ku e fiansa risibí di Hulanda, bou di strikto supervishon di Banko Sentral di Kòrsou i Sint Maarten. Den un periodo di por lo menos 10 aña, Gobièrnu di Kòrsou mester paga e fiansa akí bèk na Hulanda, i adishonalmente entradanan mester wòrdu optené for di e portafolio di fiansa pa asina por paga bèk institushonnan ku un saldo di mas di ANG 1.2 miyon na Girobank. Den e sentido akí, GSH tin 25 persona den servisio ku un solo meta: logra un maksimo rendimento riba e portafolio di GSH.


text:
Mami, dicon e luna ta sigui nos? Dicon tin avion den e shelo? Dicon mi mester bisti un carson? E Dicon-Fase por ta duro, pero e ta un stap importante den e desaroyo di bo yiu. Asta si bo no tin e forsa mas pa contesta tur su preguntanan cu porta pabo ta preguntanan sin balor, nan si tin balor pa e muchanan.
Sigun un estudio di Universidad di Michigan, e motibo cu peuters ta puntra “dicon” asina hopi ta pasobra nan di berdad kier un splicacion y no paso nan kier iritabo.
Estudio
Segun e estudio a bin dilanti cu muchanan cu a haya un bon splicacion riba nan pregunta ta satisfecho cu e contesta y no ta puntra mas of nan ta pensa riba un ‘follow-up’ pregunta, mientras e muchanan cu ta haya un contesta vago ta keda puntra e mes un pregunta.
Contestanan manera ‘mi no sa’ of ‘pasobra’ ta mas facil pa bisa, pero no mas efectivo. Den e caso aki bo ta wordo bombardia cu un variacion di e mesun pregunta, te ora bo no tin un otro opcion cu ta pa duna e mucha e contesta corecto. (Hasta si esaki kiermen cu bo tin cu uza Google.)
Dicon?
Por tin diferente motibonan dicon bo yiu ta puntra asina hopi pregunta. Nos ta pone algun di e motibonan aki bou:
- E ta sinti e necesidad pa haya sa cosnan: Bo yiu ta crece y ta realisa cu tin hopi bunitesa ta existi den su alrededor cu e no sa nada di nan. Pa un mucha cu no cononce e mundo completo, esaki por ta bastante emocionante. Algun pregunta cu bo yiu lo puntra lo ta dificil pa contesta, pero semper corda cu door di contesta e pregunta (hasta si e ta un dificil) bo ta yudando e desaroyo di bo yiu y su celebro.
- E kier bo atencion: Sigun expertonan, muchanan ta ripiti e preguntanan di ‘dicon’ ora nan ta sinti cu nan mayornan no ta compronde nan of cu nan no ta scucha nan. Den e caso aki e ta bon pa duna bo yiu bo atencion completo y papia cu nan. Ora bo duna bo yiu bo atencion, bo por splike cu aworaki bo tin cu sigui cu loke bo tabata haci. Cu suerta e lo stop di puntra asina hopi pregunta pa unrato.
- E ta retabo: E por ta cu bo yiu aki aya lo no puntra pregunta djis pasobra e ta cursioso, pero pa e retabo un tiki. Dicon mi mester skeiro mi djente? Dicon mi mester bisti mi pañanan? Esaki por ta hopi frustrante – y sigur na fin di un dia largo-, pero rabiando lo haci e situacion pio. Un ‘pasobra mi a bisa’ tampoco no lo haci e situacion mihor. Enbes, splika kico ta pasa ora bo no skeiro bo djente of ora bo cana rond riba caya sin paña. Pasenshi y perseverancia ta necesario.
Fuente: https://www.jmouders.nl/de-waarom-fase-waarom-vragen-kinderen-zo-vaak-waarom/
Compila y Adapta door di FPNM


text:
De La Sallestraat, Oranjestad: Diaranson anochi un patruya di polis tabata pasando den De La Sallestraat y a nota un Hyundai Van, color Blanco, coriendo un poco sospechoso, mesora nan a bay pa control’e.
Na momento cu e agentenan policial a acerca e Van nan a bin topa cu cuater persona di habla spaño, ora a pidi pa nan documentonan, nan no por a mustra cu nan ta legalmente na Aruba. Mesora polis a detenenan y a yama Guarda Nos Costa pa buskanan. Cuater persona a keda deteni, dos muher y dos homber.
Un di e damanan tabata bisa polis cu e ta bibando na Aruba, ta casa cu un Arubiano y su yiunan ta naci na Aruba, pero pa motibo cu e no por a prueba esaki e momento ey. Ela keda transporte pa oficina di Guarda Nos Costa y si acaso resulta cu e ta papia berdad, elo recobra su libertad al instante.


text:
KRALENDIJK – Ta importante pa abitantenan ku a pasa e promé angua kontra corona kaba, pasa e di dos angua tambe. Prinsipalmente awor akí ku e variante dèlta ku ta hopi mas kontagioso i ta hasi hende hopi mas malu, ta avansando rápidamente den mundu. Asina departamento di Salubridat Públiko ta duna di konosé. Boneiru mester ta bon prepará. Un persona ku ta kompletamente bakuná a pasa e promé i e di dos angua kontra corona. E persona akí por pega ku e vírùs ainda, pero e ta hopi mas mihó protehá kontra malesa grave i hospitalisashon ku un persona ku a pasa solamente 1 angua.
Na Boneiru 80% di e grupo di enfoke di hende di 18 aña bai ariba a pasa e promé angua kontra corona, i 64,8% di e grupo akí a pasa dos angua. Di e hóbennan entre 12 i 18 aña, 20% a pasa e promé angua. Mas òf ménos 15% di e adultonan no a pasa e di dos angua ainda. Pa e motibu akí departamento di Salubridat Públiko ta hasi un yamada riba e abitantenan ku a pasa angua 1 biaha kaba, pa bai pasa e di dos angua tambe.
Un persona ku ta kompletamente bakuná i ku dos siman despues di e di dos angua tabatin kontakto estrecho ku un persona infektá, no tin mester di bai den karentena mas. Abitantenan ku ta kompletamente bakuná no tin mester di hasi tèst ora nan ta biaha di Boneiru pa Aruba òf Kòrsou.
Tur abitante ku ainda no a pasa e di dos angua kontra corona i no tin un sita pa hasi esei, por yama 0800 0900 grátis pa un sita. Riba djasabra nan por bin Kompleho Deportivo Jorge Nicolaas sin sita tambe pa pasa e angua. Nan tin ku bin ku nan karchi di bakunashon, e ora ei por nota e di dos angua riba e karchi.
IMPORTANTE PA PASA E DI DOS ANGUA KONTRA CORONA KU MIRA RIBA E VARIANTE DÈLTA
KRALENDIJK – Ta importante pa abitantenan ku a pasa e promé angua kontra corona kaba, pasa e di dos angua tambe. Prinsipalmente awor akí ku e variante dèlta ku ta hopi mas kontagioso i ta hasi hende hopi mas malu, ta avansando rápidamente den mundu. Asina departamento di Salubridat Públiko ta duna di konosé. Boneiru mester ta bon prepará. Un persona ku ta kompletamente bakuná a pasa e promé i e di dos angua kontra corona. E persona akí por pega ku e vírùs ainda, pero e ta hopi mas mihó protehá kontra malesa grave i hospitalisashon ku un persona ku a pasa solamente 1 angua.


text:
KRALENDIJK – Gezaghèber Edison Rijna a papia tokante e situashon di tempu ku resientemente a sorprendé entre otro doño nan di boto. El a bisa ku esnan ku tin boto tambe tin responsabilidat.
“Último dianan sigur na tres okashon, Boneiru a hañ’é ku bientu for di direkshon sùitwèst, loke ta pèrkurá pa laman brutu. Esaki a pèrkurá pa algun doño di boto, ku nan boto a keda poko lástima pa e forma ku laman a bira. E bon ta ku solamente tabatin daño material. Niun hende no a keda lastimá pa motibu di mal tempu. Loke mi ke menshoná, ku nos na Boneiru, spesialmente esnan ku tin boto, ta dependé di e departamentu di meteo di KNMI situá na Hulanda, pa informá momentu ku tin situashon nan di tempu ku ta di atenshon, entre otro sùitwèst. Nos komo Boneiru ta trahando pa yega na un forma ku e informashon por yega Boneiru mas rápido ku ta e kaso aktualmente. Esaki ta notabel ku e islanan besiña, tambe ta risibí informashon momentu ku no ta hopi promé, ku e situashon di mal tempu ta presentá serka nan. Tin atenshon pa e situashon i ta trahando duru pa por establesé un forma pa informá no solamente Boneiru, sino Aruba i Kòrsou tambe ku informashon di tempu, spesialmente mal tempu. Di otro banda mi ta hasi un apelashon pa esnan ku ta doño di un boto òf kualke propiedat riba awa; nan tambe tin un responsabilidat.
Manera nos tur sa na komienso di e periodo di mal tempu, semper ta manda un anunsio, informando ku nos ta drenta temporada di orkan i ku bientu por bira for di direkshon sùitwèst, i mester ta atento pa kualke situashon. Esaki spesialmente pa esnan ku tin algu riba laman manera un boto òf na kosta. Kada hende tuma nan responsabilidat, ta bo boto i pèrkurá pe pa bo no haña bo ku sorpresa. Un mal tempu, algu di loke a sosodé resientemente, no ta tur bia e ta duna oportunidat pa avisá. A presentá entre otro un di e situashonnan, kaminda mardugá, pa ta eksakto 2:30, e informashon a drenta. Na e momentu ei no tabatin niun hende lanta pa por a aktua i evitá ku boto nan ta risibí daño. Na havenkantoor nan a krea un lista di tur hende ku tin boto, pa asina nan por tuma kontakto ku tur esnan riba e lista ku tin boto, pa informá nan di kualke situashon di entre otro mal tempu ku ta bin den direkshon di Boneiru. Ta bon pa tur hende ku tin un boto, tuma kontakto ku havenkantoor pa asina nan nòmber i number di telefon ta riba e lista pa nan risibí informashon momentu ta nesesario”,gezaghèber Rijna a bisa.


text:
ORANJESTAD: Durante siman reunionnan a continua cu diferente “stakeholders” den e veld di enseñansa. Diahuebs atardi na Bestuurskantoor Minister di Enseñansa y Deporte Sr. Endy Croes a reuni cu Sr. John Hessen Inspector General y Sra. Anoutcka Koolman- Burleson di Inspectie Onderwijs. A delibera riba varios puntonan di interes y importante pa nos enseñansa.
Tabata un bon reunion y manera Minister a priminti ta scucha, analysa y bin cu un maneho pa reestablece trankilidad y paz bek den enseñansa y pa logra esaki lo traha cu portanan habri pa scucha tur “stakeholders” pa e bienestar general. Hunto nos por.
Minister Endy Croes y Inspectie Onderwijs a sali satisfecho di dicho reunion.


text:
Matansa di cria local
Pa ley animalnan manera cabrito, carne, porco, cabay y avestrus por wordo mata solamente na abattoir cu ta e localidad publico situa na Barcadera. Tur bestia ta wordo inspectiona prome y despues di wordo mata pa keurmesternan intrena riba e tereno aki. Si e carni ta aproba e ta haya un stempel na cuater diferente parti y solamente e ora e propietario por bende e carni riba mercado local. Dianan di matansa ta riba diamars y diahuebs entre 7:oo y 9:00 di mainta. Durante temporada di fin di aña ta haci matansa via cita.
Euthanasia di animalnan no desea (cacho y pushi)
Doño di un animal malo of herida por yama pa un cita pa haci euthanasia cu e animal (euthanasia ta solamente riba dialuna, diaranson y diahuebs). Servicio Veterinario ta huur haula pa yuda cu e transporte di animalnan dificil pa maneha of peligroso.
Entrega di certificado di importacion/exportacion di animalnan bibo
Importacion di cacho y pushi:
- Importacion di cacho y pushi procedente di Zuid y Midden America incluyendo Mexico of for di Cuba, Haiti y Republica Dominicana ta prohibi.
- Importacion di cacho y pushi for di otro paisnan of partinan por wordo permiti cu e documentonan di biahe adecuado.
PAGA ATENCION: Importacion di cacho y pushi for di paisnan cu risico di malesanan di bestia, por wordo nenga si no por cumpli cu exigencianan.
Exportacion di cacho y pushi
- Pa exportacion di cacho y pushi pa exterior ta wordo conseha pa tuma contacto cu e pais destina pa ta bon informa riba nan exigencianan.
Importacion/Exportacion di demas animal:
- Certificadonan di Importacion/Exportacion y documentonan di CITES ta dura tres dia y tin costo na esaki.
Pa mas informacion por tuma contacto cu Servicio Veterinario na 5224200


text:
PHILIPSBURG – Un dia mas lat ku a palabrá formado Theo Heyliger a entregá su rapòrt final serka gobernador Eugene Holiday. E gabinete ku ta haña sosten di e frakshon di Verenigde Volkspartij (UP) i e parlamentarionan independiente Leona-Marlin Romeo i Cornelius de Weever, ta enkabesá pa e promé minister nobo Marcel Gumbs.
E gabinete no ta kompleto ainda pasobra ainda ta buska kandidato pa ministerio di Bibienda Públiko, Planifikashon Espasial, Medio Ambiente i Infrastruktura i e departamentunan di Salubridat Públiko, Desaroyo Sosial i Labor.
Tanten Marcel Gumbs lo tuma Bibienda Públiko i minister di Hustisia Dennis Richardson, ku ta keda ku su puesto, ta tuma Salubridat Públiko aseka.
Martin Hassink ta keda komo minister di Finansa. E otro miembronan di e gabinete ta Rita Bourne-Gumbs (Enseñansa, Kultura, Hubentut i Deporte) i Claret Connor (Turismo, Asuntunan Ekonómiko, Transpòrt i Telekomunikashon.
Josiane Fleming-Artsen ta sigui minister plenipotensiario Mathias Voges na Den Haag. No a nombra un suplente. E miembronan di gabinete ta huramentá djabièrnè na gabinete di gobernador. Despues di e seremonia aki ta sigui un reunion konstitutivo den e edifisio di atministrashon di gobièrnu.
Outor: Hilbert Haar


text:
Edgard “Eddy” Ras a ricibi un sorpresa grandi y placentero
Den su 34 añanan trahando cu Cuerpo Policial, di cual 17 aña e ta bin dedicando na enseñansa di Cuerpo Policial, Edgard “Eddy” Ras no a spera ni imagina cu e lo tin e honor di ricibi un reconocemento pa su esfuersonan pa cu enseñansa.
Ta importante honra tur esunnan cu ta forma nos futuro generacion
E reconocimento “Appel di Oro” ta un expansion di loke tabata conoci te cu aña 2014 como “Maestro di Aña“.
Appel di Oro ta simbolisa e trabou excelente den enseñansa
E Appel di Oro a bira un simbolo pa excelencia den enseñansa. No solamente e ta identifica di e trabao excelente di e nominado y ganadonan, pero e ta simbolico pa e trabao excelente cu ta tuma luga tur dia den enseñansa na Aruba.
Colegio San Hose ta prome scol pa ricibi capa pa proteha asfalt
Asfalt di plenchi di hopi scol rond Aruba ta deteriora y pa pone un capa nobo ta costa hopi placa. Ademas e proceso ta tuma basta tempo.
Festival di Arte y Cultura
Den cuadro di e celebracion di Luna di Enseñansa, Fundacion Muchila Creativo (FMC) ta organisando un Festival di Arte y Cultura diasabra dia 29 di october proximo.
Workshop “Instruccion Diferencia”
Ministerio di Enseñansa den cuadro di Luna di Enseñansa ta organisando un tayer special pa maestro, docente, actornan di sosten y studiantenan di IPA, riba e tema “Instruccion diferencia“.
BNA cu Festival di Buki pa Mucha 2016
Apertura di Festival di Buki pa Mucha ta diabierna dia 28 di october. E aña aki atrobe e festival tin tur potencial pa bira un fiesta di buki grandi y un experencia unico pa nos muchanan na Aruba.
Study Abroad Information Evening
Diamars dia 25 di oktober proximo Ministerio di Enseñansa conhuntamente cu Departamento di Enseñansa lo tene un anochi di informacion pa tur esnan cu tin e interes pa bay studia na Merca of Canada.
Training Kerndoelen Rekenen & Wiskunde plus
Ministerio di Enseñansa hunto cu Departamento di Enseñansa a ofrece Maestronan di scol basico training den cuadro di e asina yama “Kerndoelen Project”.
Screening: He Named Me Malala
Ministerio di Enseñansa di Aruba den cuadro di “Luna di Enseñansa“ tin e grato honor pa invita publico general pa un screening oficial di e documentario “He Named Me Malala“, diasabra dia 22 di oktober proximo.


text:
Durante di un reunion cu a tuma luga recientemente entre Ministerio di Husticia y Cuerpo Policial, y comerciantenan, Michel Henriquez, president di Aruba Trade and Industry Association (ATIA) a anuncia cu Cuerpo Policial lo ta dunando un presentacion pa miembronan encuanto di prevencion di criminalidad pa comercio. ATIA ta aplaudi e forma pro-activo cu Cuerpo Policial ta trahando den e sentido aki sigur, unda cu nan ta dispuesto y ta ofrece na un forma activo y pro-activo pa asisti comerciantenan pa haci nan negoshi y empleadonan mas fuerte contra criminalidad.
ATIA ta haya importante cu tin transparencia pa cu cifranan di criminalidad, y ta comparti nan cu e comunidad comercial di Aruba, Henriquez a laga sa.
Algun di e puntonan principal cu a saca for di e reunion ta cu ta trahando riba criminalidad, tin plannan di accion cu lo wordo aplica y ta atacando e problema di criminalidad riba Aruba, no solamente riba caya, pero den comunidad mes cu bishitanan pa scolnan y instancianan pa ofrece sesionnan di informacion.
Henriquez a bisa cu ta aprecia cu Cuerpo Policial ta comunica cu e gremionan y negoshinan pa informa nan di nan accionnan, naturalmente sin bay afo y comparti nan plannan concreto. Esaki ta duna un sentimento cu tur hende por keda sigura cu tin atencion pa tur loke ta pasando, kico ta e trendnan mas nobo y di unda nan ta bin, pero tambe cu no necesariamente cada ciudadano tin chens di hay’e confronta cu criminalidad na su cas.
E situacion di Venezuela tur area den nos region ta confronta cun’e y tin un plan p’esey, Michel Henriquez a bisa, basa riba informacion cu a ricibi for di Cuerpo Policial.
Lo tin mas control na e costanan y luganan unda cu e hendenan ta drenta, el a agrega. Lastimamente e gran parti di personanan cu ta bin for di Venezuela y ta keda ilegal na Aruba ta drenta legalmente via di aeropuerto, Henriquez a comenta, e ta algo dificil y fastioso pa controla, y mester di cooperacion di Hulanda pa logra miho control. El a agrega cu a wordo bisa cu tin palabracion y combersacionnan andando caba cu Hulanda pa cu e situacion aki.
Durante di un reunion cu a tuma luga recientemente entre Ministerio di Husticia y Cuerpo Policial, y comerciantenan, Michel Henriquez, president di Aruba Trade and Industry Association (ATIA) a anuncia cu Cuerpo Policial lo ta dunando un presentacion pa miembronan encuanto di prevencion di criminalidad pa comercio. ATIA ta aplaudi e forma pro-activo cu Cuerpo Policial ta trahando den e sentido aki sigur, unda cu nan ta dispuesto y ta ofrece na un forma activo y pro-activo pa asisti comerciantenan pa haci nan negoshi y empleadonan mas fuerte contra criminalidad.


text:
Havenstraat – Diamars mainta den careda di 9’or polis a wordo informa cu patras di unda antes tawata Botica Kibrahacha, un hende tawata grita.
Patruya cu a yega na e sitio, ta constata cu lo ta trata di un caso di atraco, paso un persona lo a wordo mara y maltrata ariba su cama.
E sitio ta un negoshi cu ta drecha joyas y den e luga tin un camber cu e persona ta keda drumi, ora bira laat.
Mes ora a bati alarma pa tanto ambulance y departamento di atraco.
Segun nos tin entendi, tiw wrap a wordo usa pa mara e persona.
Ambulance na su yegada a bay na e di dos piso di un edificio, situa parti patras di e ex botica.
Algun minuut mas laat atraco team a yega y mes ora a cuminsa compila tur datos posibel.
Loke por a deduci tawata cu e victima no a wak niun arma, cu por a bisa cu ta un atraco.
Segun e victima elo a wordo bati y parse cu den e maltrato su schouder tambe lo a sali for di “luga”.
E caso aki ta cambia y ta bira mas bien un caso ladronicia cu violencia.
Segun habitantenan, e area ey aki semper por wak tur tipo di personanan straño, esta cu no ta biba eybanda.
No ta conoci kiko nan por a bay cune.


text:
MEP NO TA PAPIA DI MEDIDA, MEP TA PAPIA DI DESASTRE DI AVP
Marlon Sneek (AVP) ta den desesperacion y ta acusa lider di MEP Evelyn Wever Croes di ta papia di DESASTER. Segun Sneek con bo por papia di disaster, si (1) director di Financien a sali bisa cu finansas no ta alarmante (2) Si Banco Central a sali bisa cu ta stabiel. (3) si Director di Apfa ta bisa cu tin un dekkingsgraad hopi bon.
(1) unda e presupuesto 2018 ta? E mester a wordo entrega na parlamento dia 1 september 2017, pero nada ainda …..
(2) Cuanto e deficit ta den e presupuesto ey? Segun ley e mester tin un surplus di 25 miyon pero aparentemente e tin un deficit di 175 miyon. Kiermen gabinete Mike Eman a gasta 200 miyon dimas e aña aki so den campaña……..
(3) Kiko ta e plan di AVP sera e buraco financiero? Berdad cu AVP tin tur cos cla pa hisa BBO na 8% ………
(4) Unda e presupuesto supletorio pa 2017 ta? Cuanto AVP a surpasa e presupuesto pa 2017 te aworaki? 200 miyon tambe?????
KEEP CALM MARLON SNEEK, BUSJE KOMT ZO …..


text:
Futbol division U5 ta “andando biento en popa” mane e dicho ta bisa na Spanjo, cosnan ta lorando. E division pa e muchanan bou cinco anja ta un projecto nobo. E biaha aki mi a hasi algun observacion pa comparti cu bosonan.
Riba e dia aki mayoria clubnan a atende e evento na ora, cu suficiente muchanan pa forma ekipo pa competi, pabien p’esey!
Mi a observa cu 5 di e 7 ekiponan riba schedule e dia ey a cumpli mane debe ser pa e evento bai door na tempo y corectamente, e ekiponan a mehora tambe den e aspecto di trese nan propio balanan di futbol y awa pa e muchanan.
Nos tin cu enfatisa cu ‘yega na tempo’ ta crucial, pa e evento bai ‘vlot’, semper teniendo consideracion tambe cu esunnan cu ta percura pa yega na ora. E weganan tambe mester cuminsa preferiblemente tur na mesun tempo, si esey ta e caso, nos por hasta indica inicio y final di tempo na un manera general (mane tabata e caso na e dia final di e prome buelta), pero si no t’asina anto e mesun leidernan mester tene tempo riba cada veld.
RCA atrobe a logra trece suficiente muchanan e dia aki pa forma hasta dos ekipo y asina yuda nos pa zorg pa tur muchanan participa adecuadamente. Britannia tambe ta un ekipo cu normalmente sa trece mas mucha na U5, den cual caso ta yuda facilita otro ekiponan cu extra hungado si mester, of pa sigura cu tur wega ta bai door teniendo na cuenta cu tin ekiponan cu no sa presenta mes of presenta incompleto.
Mane ta rutina, Gilberto Spataro y e coordinadornan ta hasi nan best pa duna un man y promove comunicacion entre e clubnan, ademas di percura pa e terenonan ta “set up”, p’asina cos bai na ordo, p’e weganan cuminsa na tempo y cu tur mucha participa y diverti nan mes.
E ekiponan tambe mester comunica bon cu otro, un bon ehempel di esey ta con Mr. Sambo di RCA ta anda consistentemente. E rason pakiko e comunicacion entre e ekiponan ta importante, ta pa e muchanan, ta nan ta e mas principal, na un manera di bisa nos tur mester cuida y guia e muchanan conhuntamente, apesar cu ta diferente clubnan, cooperacion ta clave, yuda tur mucha! Ta e futuro di Aruba ta den wega.
Ainda nos ta observa cu tin hopi gritamento na banda di cancha. Apesar cu si ta necesario pa guia y instrui e muchanan den algun instancia, mester zorg pa laga e muchanan hunga tambe, e actividad mester ta “fun” pa e muchanan, no tin mester di pone presion riba nan y crea stress, ta U5 esaki ta! Tene na cuenta tambe cu den U5 no tin ganado of perdedo (ta den e dia final di campeonato so ta tene “score” y hasi un torneo chikito cu ganado). Na final, lo mas importante ta pa e muchanan participa y pasa bon. Estudio di KNVB ta resalta cu muchanan mester sinja gusta e wega di futbol prome cu tur cos, gana of perde na edad di mucha chikito no ta crucial ainda, esey ta bin mas despues.
Den hopi instancia mester laga e dos leidernan so instrui e muchanan riba veld, en bes di tanto envolvimiento di e parientenan na banda. Eigenlijk e parientenan mester ta un poco mas aleha for di e cancha, pero primordialmente mester evita gritamento den direccion di e muchanan of e leidernan, aplaudi y encurasha nan ta mas importante, inculca positivismo tur ora, esey nos mester mas! “e muchanan mester pasa bon y sinja e wega di futbol, ta pa nan nos t’ey” Carlos Quandt di River Plate a yega di bisami.
E dia aki nos a wak cu na e wega di Estrella vs Caiquetio na veld 1, tabatin menos di lo menciona, y na nos padecer, e proceso a bai hopi mihor cu e otro weganan, e muchanan eynan a participa sin perde mucho “focus” y nan a diverti nan mes, un bon ehempel pa sigui sin duda.
E leidernan di cada ekipo ta importante, nan ta zorg tambe pa cosnan bai bon, pa tur mucha! Tambe mester remarka cu no tin referee na e weganan, e leidernan ta djies percura pa tur cos bai na ordo, segun regla, sin problema, toch e muchanan mester di guia tambe pa nan cuminsa sinja futbol, esey ta funccion di e leidernan. Nan ta percura tambe pa tene tempo di wega di 10 minuut cada bes (den tres tanda), p’asina e muchanan no pasa di tempo sin haya un ‘break’ y bebe awa of otro liquido, pa no deshydrata.
E bunita di e eventonan aki di U5 ta cu na final di wega e leidernan ta percura pa e muchanan alinea p’asina duna man na otro, pa celebra deportivismo y amistad. Ora cu nos mira esaki, y tur hende adulto tambe ta feliciteer otro cu un sonrisa, nos a logra nos meta pa cu e muchanan U5.
Den union tin forsa sin duda, un bon siman na tur!


text:
Recientemente Departamento di Enseñansa Aruba (DEA), den cooperacion estrecho cu Centro pa Desaroyo Profesional Continuo (CDPC) di Instituto Pedagogico Arubano (IPA), a organisa un Dia Nacional di Estudio di Scol Arubano Multilingual (SAM) pa Enseñansa Preparatorio. E Dia Nacional di Estudio di SAM tawata un dia den cual e maestro- y cabesantenan a haya informacion tocante e ultimo desaroyonan riba tereno di idioma y comunicacion en general y e metanan nucleo di idioma y educacion di enseñansa primario di Aruba en particular.
Tambe nan a experencia e contenido na nivel di actividad den klas den e forma pedagogico didactico cu e metanan nucleo ta trece cu nan, uzando parti di e material educativo specialmente desaroya teniendo na cuenta nos metanan nucleo y e contexto di nos muchanan.
Sr. Carlos Rodriguez Iglesias, orador invita pa e Dia Nacional di Estudio di SAM, a duna un presentacion titula “Language and critical thinking” (“Lenga y pensamento critico”). Durante su presentacion Sr. Rodriguez Iglesias a papia tocante con lenga y pensamento ta bay man den man. El a papia tocante con e habilidadnan di pensamento critico no ta basa solamente riba e echo di ta critico y cu no mester siña nan solamente den enseñansa superior. El a splica cu pensamento critico ta un termino uza pa e educadornan pa describi e formanan di aprendisahe, pensamento y analisis cu ta bay mas leu cu simplemente memorisa y corda informacion y echo. El a menciona cu ta un termino general cu por aplica na un variedad amplio di proceso di pensamento. Den su expresion mas basico pensamento critico ta tuma luga ora un studiante ta analisa, evalua, interpreta of sintetisa informacion y ta aplica pensamento creativo pa formula un argumento, resolve un problema of yega na un conclusion.
Sr. Rodriguez Iglesias tambe a menciona cu siñamento di lenga ta un responsabilidad comparti. E responsabilidad di aprendisahe di idioma ta comparti door di studiante, mayor, maestro y comunidad en general. Studiante ta rekeri oportunidad continuo pa uza lenga den tur su formanan. E oportunidadnan pa siña idioma ta presente nan mes na cas prome y ta extende na medida cu e muchanan ta move den comunidad en general. Scol ta proporciona e entornonan den cualnan e studiantenan ta sigui desaroya e conocementonan, habilidadnan y strategianan linguistico pa logra e obhetivonan personal, social y academico. Desaroyo di lenga ta responsabilidad di tur e maestronan.
No por keda sin menciona cu e presentacion di Sr. Rodriguez Iglesias tawata hopi interesante y alabes mester bisa cu e encuentro completo a bay den un esfera superpositivo y den un ambiente trankilo y supereducativo.
Tur e scolnan a ricibi henter e contenido uza riba e dia aki den forma digital, pa di e forma aki realisa nos metanan di digitalisacion y sostenibilidad. E feedback di e participantenan tambe lo wordo tuma den forma digital. P’esey ta haci un apelacion na tur hende cu tawata presente e dia aki pa duna nan feedback acudiendo na e siguiente link: https://docs.google.com/forms/d/e/1FAIpQLSfWuh4uKIbJrEtJM8nVGyWf6MqrZaDj2duF9NLq0rBFAxHfvw/viewform
Departamento di Enseñansa Aruba (DEA) conhuntamente cu Centro pa Desaroyo Profesional Continuo (CDPC) di Instituto Pedagogico Arubano (IPA) kier a tuma e oportunidad aki pa yama danki na tur persona cu a forma parti di e Dia Nacional di Estudio di Scol Arubano Multilingual (SAM).
Pa mas informacion por acudi na nos website [ea.aw] y busca Scol Arubano Multilingual den e alfabetmenu. Tambe por sigui desaroyonan relaciona cu Enseñansa na Aruba a traves di facebook y Instagram @educationaruba.


text:
WILLEMSTAD – E atentado kontra e sede finansiero atministrativo enkargá ku kolekta plaka di belasting pa mantené infrastruktura i servisionan vital di nos pais ku a ser planiá p’e Haitiano Sergio Francilon ta nada mas ni menos ku un atentado kontra kurason di nos pais.
I pa bisa mesora loke nos tin na kurason; pa Korte dikta un kastigu di 10 aña só kontra e strañero ku a gosa di hospitalidat di nos pais kaminda el a traha plaka pa kria su famia na Haiti i na Kòrsou, ta manera un bòftá den kara di nos pueblo.
Loke ta laga e bòftá pika mas tantu t’e supuesto kastigu finansiero di 50.000 florin ku Korte a dikta ku e mester paga.
E suma ei no ta ni komparashon ku e komo 42 mion florin na daño material ku e homber a manda su kompinchenan bai kousa kontra Landsontvanger.
No kabe duda ku e Huesnan ku a yega na e konklushon ei lo tin argumentonan perfekto pa hustifiká un kastigu ku nan a dikta ku man di felpa pero den e kaso aki nan por a interpreta e lèter di lei pero e ta den kontradiksio ku e espiritu di nos pueblo.
Un hende, kualke sea su nashonalidat, no por kousa un daño finansiero asina grandi i sali praktikamente liber en komparashon ku e krimen ku ela orkestrá.
Es ku no ta kima so el a laga kima Landsontvanger, pero ku e homber aki tabata un fábrika di kometé krimen i delitonan ku pa kualke un di nan tambe e por a haña 10 aña di kastigu.
Ku masha kreatividat kriminal el a perhudiká kompania di gobiernu ku ladronisia di awa i koriente i nos tin sigur ku si konta kuantu tempu ela komete e robonan aki, esei ya kaba ta suma e montante di 50.000 florin ku e tin di paga.
I komo insulto riba e daño material ku el a kousa i ku a sosode na momento ku menos pais Kòrsou por karga e karga finansiero aki, tin ku bai hospedá e homber den SDKK a rason di sigur 100 florin pa dia durante un periodo di 10 aña x 12luna x 365×12 dia.
Talbes hopi hende no ta kompletamente konsiente dje daño grandi i profundo ku e gèngster i su kompinchinan a kometé kontra nos patria mama pero e asuntu ta hopi grave.
Ta masha hopi plaka Landsontvanger no por a kobra djis pa e malisia dje kriminal aki kende a abusá di e hospitalidat di nos isla pa kometé e alto krimen aki.
Talbes p’e Huesnan ku a yega na e kastigu aki tin e mentalidat Europeo ku definitivamente no ta kuadra ku e mentalidat Karibense di nos pueblo i lo ta bon pa un gobiernu realmente patriotiko laga investigá un dia ta kon ta kibra e brecha ku ta e divishon di mentalidat entre nos komo pueblo Karibense i e Huesnan Hulandes ku tin un óptika totalmente diferente for di nos pueblo.
Di otro banda mester bisa ku e situashon aki ta nos mes falta pasobra no ta eksisti ku no tin sufisiente mente inteligente na Kòrsou ku por studia i domina e materia di bira Hues.
Sea kual sea, nos no por a laga e okashon aki pasa pa ekspresá nos mas profundo indignashon ku e krimen riba su mes i e kastigu di felpa ku Francilon a haña.
Kada sekònde ku e homber aki ta permanese riba nos suela, ta un insulto pa nos dignidat i honor i no ta un señal di debilidat si hisa koroto pone bordo di barku barka manda su pais. Si nan kaba kune fisikamemente ta su mes hendenan a perkurá pa su fin.


text:
E kompleho di fòrti na Santa Krus / Sint Cruijs / Sint Crux.
Seri di Herensia Kultural
E fòrti na playa di Santa Krus ya tin mas ku tresshen aña. E historiadó Dr. Johan Hartog ta deskribí e fòrti i ta konta di e diferente susesonan históriko rondó di e playa i e fòrti. Te ku aña pasá nos no tabata sa mihó ku ta un fòrti so tabatin na e playa. Hartog ta menshoná den su buki di fòrti publiká na 1997, un ‘Batterij Krabbenbaai’, ku mester tabata situá sùit di e playa di Santa Krus, pero ku nunka no a haña.
Fred Chumaceiro i mi persona komo miembro di e grupo di trabou di Arkeologia di NAAM (Werkgroep Archeologie van NAAM) ta studiando lugánan históriko na Kòrsou. Na yanüari 2009 nos tabata na Santu Pretu, e playa sùit di Santa Krus, pa verifiká presensia di un kas òf ruina, ku tabata figurá riba e mapa di Kadaster di 1962. Aya, riba e rant di baranka nortost kantu di e playa, bou di pal’ i mansaliña grandi, nos a topa restunan di un batrei di fòrti. Pa promé biaha nos a mira e piedanan grandi di kañon (e parti abou di un buraku pa tira), tres ehemplar banda di otro , i un evidente skina ipleistu, ku pida pida muraya. E total apénas tabata sali riba tera, pues nos no a keda straño ku nunka ántes niun hende no a rekonosé komo un batrei. Naturalmente nos a kere ku nos a haña e ‘Batterij Krabbenbaai’, pero a resultá di no t’asina.
Algun luna despues mi a deskubrí den nos Archivo Nashonal na Skalo e mapanan di fòrti- i batreinan di Kòrsou, ku e ofisial di marina D. Creefts a traha na 1784 i 1785. Promé ma kere ku aki tabata trata di un mapa di planifikashon. Pero pronto nos a biní bei ku e mapanan ta indiká fòrti- i batreinan di bèrdat , ounke ku hopi diferensha arkitektóniko kompará ku e situashon aktual. Na tur, e mapa di Creefts ta indiká 26 batrei i fòrti te awor deskonosí. Di eseinan nos a haña 13 bèk i e otronan a disparsé total- òf parsialmente. Den e serie Herensia Kultural, NAAM a yega di skibi kaba tokante e Kompleho di Fòrti na Kenepa (28 di novèmber 2009) i Fòrti Collenburg na playa di Fuik (27 di febrüari 2010).
Pero laga nos ban bèk Santa Krus. Nort di playa di Santa Krus ta keda Lagun. Creefts sin embargo ta yam’é ‘Crabbe Baaijtie’ i ta pinta un batrei na e skina sùit, dos fortalesa riba e playa i un total di kuater edifisio; pues tabata realmente Fòrti Krabbenbaai manera Hartog ta menshoná. E tabata keda pues nort i no sùit di Santa Krus. E nòmber Krabbenbaai sin embargo ta un deformashon di e palabra Krappebaai, manera tin skibí riba un otro mapa. Tur hende ku konosé Lagun, sa ku e tin un playa chikí, pèrtá , berdaderamente un playa ‘krap’ (ulandesnan ta bisa ‘krap’ pa pèrtá)! Pa via di konstrukshon di proyekto turístiko na ámbos banda di e playa probablemente nada no a sobra di Fòrti Krabbenbaai.
Na Santa Krus, ku Creefts a yama St. Cruijs, nos ta haña no ménos ku kuater batrei riba su mapa. Un di nan den e ‘Kleyne baay van St. Cruijs’, esta e playa chikí di Santa Krus, ku awor yama Santu Pretu. E batrei aki parse esun ku nos a haña masha hopi. Den e ‘Groote baay van St. Cruijs’ nos ta mira dos batrei, na kada banda di e playa i un batrei grandi na e huki sùit di e playa ku tres edifisio su tras, e ya konosí Fòrti Santa Krus. Na novèmber 2009 un paseo kòrtiko a hiba nos na e baranka nort enfrente di e playa di Santa Krus, kaminda awor piskadónan tin nan kas- i botonan. Armá ku nos konosementu atkerí djis promé, nos a mira e batrei unbé . Ainda a sobra hopi di dje, pero e plan no a kuadra ku e pintura di Creefts. Un struktura sentral firkant ta rondoná pa un batrei mas pareu. Na otro banda di e playa, riba e baranka na parti sùit di e bich, djis pegá ku e kas di Kaptein Goedleven (señor Juni Obersi) nos a deskubrí e restu chikitu di un batrei mas. Esei si tabata kuadra ku e mapa di Creefts. Di e fòrti ‘grandi’ konosí, sin embargo, atrobe no tabatin masha kos ku ta kuadra. Sí nos a haña tras di e fòrti den e mondi e fundeshinan di diferente kas.
Mas trabou di investigashon den Archivo a produsí otro mapa interesante. Lamentablemente e mapa akí no ta fechá i no tin e nòmber di esun ku a trah’é tampoko. E mapa ta minusiosamente pintá. E nòmbernan di e playanan awor ta ‘St. Crux Bay’ en ‘Klyn St. Crux’. E mapa ta mustra solamente e fòrti prinsipal, sin embargo ku un plan ku parse e fòrti mas manera nos ta hañ’é awor. E fòrti enkambio, ta dje tapá ei ku wabi ku te ainda nos no por a sigui e murayanan di e fòrti kompletamente. Na e bichnan di e dos playanan riba e mapa aki tin muraya pintá, ku nunka no a keda konstruí.
E fòrti prinsipal di Santa Krus ta un di e fòrtinan mas bieu ku a traha pafó di siudat. Na 1701 Dirèktùr Nicolaas van Beek a duna enkargo pa “laga konstruí kuater batrei habrí , ku ta haña nòmber di e playa kaminda nan ta situá : e batrei di Santa Krus, na Krabbenbaai, na Sint Michielsbaai o sea San Mi, i na Piscaderabaai” (Hartog, Forten 1997). Parti wèst di Kòrsou tabata protehé dor di e batreinan di Santa Krus i Lagun (Krabbenbaai) kontra di desembarkamentu di enemigu na e lugánan mas adekuá pa tira anker na Bándabou. Ora na 1713 fransesnan bou di mando di Cassard a disidí di subi tera parti wèst di Kòrsou, konsekuentemente nan no a hasi esei tampoko na Santa Krus, pero na e tereno di plantashi ‘Spaansche Put’,(Pos Spañó) ku ta muchu ménos aksesibel.
Den e artíkulo di Ñapa tokante fòrtinan di Kenepa, ya kaba nos a menshoná e konkista dor di Louis Mercier di tantu e fòrti na Santa Krus komo esun di Kenepa durante e revolushon di katibu na 1792. Na e fòrti di Santa Krus, Mercier a kue e komandante Van der Grijp i su mulatonan presu. (Hartog; Tula 1973).
Na 1805 inglesnan a apoderá di “Batrei Santa Krus” sin topa ku niun resistensha, pasobra pa hinter e divishon wèst únikamente sinku hòmber a presentá (pa defendé) “ (Hartog, Forten 1997). Despues a reina un silensio rònt di e fòrti i e batreinan di Santa Krus. Mas investigashon lo mester determiná ki dia a konstruí e tres batreinan ku a keda redeskubrí.
Fuentenan
Dr. J. Hartog, Forten, verdedigingswerken en geschutsstellingen van Curaçao en Bonaire, 1997.
Mapa, pintura i prenchi di Antia Ulandes i paisnan/islanan bisiña , ku ta wardá na Archivo General di Reino na Den Haag i den Archivo Nashonal di Antia na
‘Curaçao met alle batteryen’; mapa di D. Creefts 1784 (Westpunt te Willemstad).
Mapa di St. Crux., sin nòmber, sin fecha
Teksto i portrèt: Francois van der Hoeven/NAAM


text:
Na Aruba, ya pa varios decada, e participacion di mucha y hoben na educacion ta hopi halto.
E resultadonan di Censo 2020 ta enfatisa esaki un biaha mas y ta indica cu 87,5% di mucha y hoben entre 0 pa 17 aña ta bayendo scol of ta siguiendo un educacion, incluyendo diferente tipo di educacion cu ta wordo ofreci online.
Pa mucha y hoben entre 4 y 16 aña pa cual e Enseñansa Obligatorio ta aplicabel, e porcentahe di participacion ta mas halto ainda, esta 98,7%.
E porcentahe di participacion ta practicamente igual pa mucha homber (98.6%) y mucha muhe (98,9%).
E motibo principal pa no atende un scol den e categoria di edad aki ta problemanan di salud fisico of mental, sigui pa motibonan relata na e situacion rond di COVID-19.
Den comparacion cu Censo 2010, na 2020 a observa un bahada den e porcentahe di mucha entre 0 pa 3 aña cu tabata bishita un crèche of speelschool.
Mientras na 2010, 45.4% di muchanan te cu 3 aña tabata bayendo un crèche of speelschool, na 2020, e porcentahe aki tabata 35.9%.
Pa locual ta trata muchanan den e categoria di edad di 4 pa 5 aña, tambe a observa un bahada leve di 97.9% na 2010 pa 96.0% na 2020.
Pa e categoria di edad di 6 pa 11 aña, e resultadonan di Censo 2020 a mustra un crecemento leve den e porcentahe di mucha cu ta atende scol di 98.8% na 2010 pa 99.3% na 2020.
Esaki tambe tabata e caso pa hobennan entre 12 y 17 aña. Mientras na 2010, 96.0% di e hobennan aki tabata bayendo scol of tabata sigui un educacion, na 2020 e porcentahe aki a subi te na 98.1%.
E participacion di mucha homber y mucha muhe na educacion ta practicamente igual, cu 87.3% di mucha homber y 87.7% di mucha muhe entre 0-17 aña atendiendo un scol of siguiendo un educacion.
Pasobra Aruba ta conta!


text:
Recientemente partnernan activo den e segmento di viajenan di incentivo na Aruba, tabata anfitrion di un experiencia unico pa un grupo di organisadornan kende ta miembro di SITE, Society of Incentive Travel Executives. E biaha aki a scoge pa bin Aruba pa nan Incentive Conference Experience (ICE) e “chapter” di e region Southeast di Merca, cu ta inclui e estadonan di Alabama, Georgia, Kentucky, Louisiana, Mississippi, North Carolina, South Carolina y Tennessee.
E enfasis di e conferencia cu e titulo “Leadership meets Health and Wellness” tabata riba salud y bienestar personal, como tambe e bienestar di nos planeta. Banda di sesionnan educativo y bishitanan di trabao, a inclui sesionnan di yoga y meditacion, y iniciativanan sostenibel. A brinda oportunidadnan excelente pa hotelnan y socionan den e segmento di maneho di destinacion (DMC) di Aruba crea contactonan di trabao cu e ehecutivonan di compra y organizacion di viahenan incentivo di SITE Southeast, y invita nan pa cera conoci cu nan servicio y productonan.
E conferencistanan ta specialisa den organisa y guia gruponan pa companianan grandi cu ta scoge viaje pa destinacionnan special como e recompensa of premio pa nan asociadonan cu ta yega metanan den benta y/of ta cumpli cu e organizacion su obhetivonan. Durante di e encuentro nan a probecha tambe pa “network” cu otro.
Pa e reunion aki ECO DMS tabata e “DMC”, esta e compania cu a organisa y maneha e evento. E hotel anfitrion tabata Hilton Aruba Caribbean Resort & Casino.
Aruba Tourism Authority tabata co-anfitrion di e evento cu a dura tres dia, unda cu a combersa tambe riba e trendnan actual y e cambionan y desaroyonan pa futuro den e mercado di incentivo.
Aruba Convention Bureau (ACB), representa pa Jerusha Rasmijn – gerente na Aruba y Dana Pederson, kende ta directora di benta na Merca, tabata encarga cu e presentacion di Aruba como destinacion di turismo y incentivo, e recepcion di despedida, y a percura pa un regalo special pa yama e participantenan bonbini na nan yegada. ACB tambe a participa na e programa completo, asistiendo e organizacion pa sigura cu tur participante a disfruta di un bishita fabuloso.
Di parti di Aruba Tourism Authority, Chief Marketing Officer (CMO) Sanju Luidens a tene un presentacion splicando e concepto “Aruba – One Happy Island”, un slogan cu a wordo crea y carga door di nos propio bishitantenan y ta representa e forma alegre, respetuoso y hospitalario cu tur hende ta biba y anda cu otro riba nos isla. For di e prome desaroyonan di turismo aki, “nos bishitantenan a conecta cu Aruba na un forma mas profundo y emocional”, Luidens a bisa, “Alegria ta di berdad contagioso.”
Asina Aruba a bira un destinacion conoci pa ofrece un cambio di scenario completo, tanto pa su naturalesa diferente, como pa su actitud relahante y contrario na e turista su bida diario druk y pura. Cu e pandemia, hustamente loke nos isla a ofrece su bishitantenan pa decadanan largo a bira mas desea cu nunca awendia, esta un destinacion cu ta transmiti bienestar fisico y mental.
Luidens tambe a elabora riba e topiconan di salud y bienestar, cu recomendacionnan con pa sostene e estilo di bida aki durante di un estadia na Aruba. Otro tema cu el a menciona ta con Aruba ta practica sostenibilidad den diferente forma cu ta sostene e bienestar general di nos isla, e comunidad y turismo.
Experiencia “Responsabilidad Social Corporativo”
Un di e actividadnan cu a destaca tabata e accion di “Corporate Social Responsability” cu a keda incorpora den e programa. A scoge den e caso aki pa sostene Fundacion Contra Violencia Relacional. E participantenan na e conferencia a traha den hardin di e centro y haci trabounan di limpiesa, a prepara pañanan di cama y tambe haci un donacion di paña. E intercambio entre e participantenan y clientenan di e fundacion tabata hopi ameno durante di e presentacion “Con pa bisti pa ta exitoso” cu consehonan valioso pa e clientenan di e fundacion.
Esfuersonan pa sigui expande y diversifica e mercadonan di turismo specialisa pa Aruba ta continuo. Ta conta cu partnernan solido cu experiencia extenso den diferente mercado “niche”, manera MICE, esta reunion, incentivo, conferencia y exposicionnan.
SITE ta un comunidad global di profesionalnan den e ramo di viaje incentivo, kende ta dedica na fortalece y sostene e industria. E oferta, producto y servicionan den e segmento aki na nos isla ta bon desaroya, continuamente siguiendo y aplicando trendnan importante.
Co-anfitrionnan di e programa tabata Fofoti Tours & Transfers; Curaçao Tourist Board; the Ritz-Carlton, Aruba; Renaissance Wind Creek Aruba Resort; Aruba Marriott Resort & Stellaris Casino; Santa Lucia Landhuis & Cunucu; Hyatt Regency Aruba Resort Spa & Casino; CasdiWichi; y Kukoo Kunuku Party Bus.


text:
Bo tin un keho tokante un skol? Tuma na promé lugá kontakto ku e skol. Si bo no ta satisfecho ku e tratamentu di bo keho, tuma e ora ei kontakto ku e outoridat kompetente di e instituto edukashonal (direktiva di skol)
Paga tinu!
Inspekshon di Enseñansa ta supervisá kumplimentu ku leinan, reglanan i eksigensianan di kalidat di enseñansa. Inspekshon di Enseñansa no ta duna solushon pa problemanan individual di mayornan, alumnonan i maestronan. Bo por informá nos di bo keho por eskrito o personalmente (sinembargo no telefónikamente pa motibunan di konfidensialidat). E keho lo keda registrá den e fail di e skol. Inspekshon di Enseñansa en todo kaso lo tuma kontakto ku e outoridat kompetente di e instituto edukashonal pa skucha nan vershon tambe.


text:
Maandelijkse archieven: september 2011
Vragen uit de samenleving over de Isla en SMOC. Wat moeten we daar mee? Beantwoorden natuurlijk. Lees daarom het interview in het Antilliaans Dagblad met Peter van Leeuwen (voorzitter SMOC): AD30sept2011.
Op DolfijnFM kunt u de reactie van Peter van Leeuwen (voorzitter SMOC) horen mbt de brief die Constancia heeft geschreven. Luistert u hier maar.
Onlangs was de rechter niet mals voor de overheid van Dushi Korsou: de overheid moet de Isla handhaven. Zo was de opdracht van de rechter aan de overheid, dit op straffe van een dwangsom van Naf. 500.000 per week. De concrete opdracht van de rechter was dat de overheid de Isla moest aanschrijven en zo geschiedde. U kunt de brief hier lezen: Kiest de overheid nu daadwerkelijk eieren voor haar geld? We zullen het zien. Daarnaast is SMOC ook erg … Lees meer
Actiecomité BASTA! doet strafrechtelijke aangifte tegen de Isla. Volgens de actiegroep is zowel de overheid van Curaçao als de raffinaderij niet van plan een einde te maken aan de milieuvervuiling waardoor dagelijks mensenlevens op het spel worden gezet. Woordvoerder Jora de Jong van BASTA! is zich ervan bewust dat het inslaan van de stafrechtelijke weg een laatste redmiddel is, maar concludeert dat alle initiatieven de afgelopen jaren – van diverse kanten – niet hebben geleid tot het stopzetten van de … Lees meer
WILLEMSTAD – Doño dje instalashonnan di refineria ta duna klaridat apsoluto riba futuro di e refineria. Esaki ta un asuntu hopi nesesario. Asina Manuel Medina, direktor general di e gigante di zeta Venezolano PdvSA, ta bisa. Wereldomroep ta publiká ku esaki ta e kontesta di Medina riba e karta ku Egdar Leito a entregá na refineria durante e marcha di protesta di 7 di mei último. E dia ei 150 persona a protestá kontra polushon di Isla bou di guia … Lees meer
Ta nesesario ku doño di e instalashonnan di refineria ta duna klaridat apsoluto riba futuro di e refineria. Esei Manuel Medina, direktor general di e gigante di zeta Venezolano PdVSA, ta bisa. Sentensianan Isla For di 2005 PdVSA tin di aber ku dos prosedura di Moveshon Medio Ambiente i un kantidat di habitante bibá bou di huma di e refineria. Di un banda ta trata di un prosedura sivil ku a kuminsá na 2006, ku sentensianan intermedio i proseduranan di … Lees meer
WILLEMSTAD.- Reakshonando riba deklarashon ku Minister Jacintha Constancia a hasi, Smoc a indiká ku nan lo sigui hasi e trabou ku gobièrnu no ta hasiendo. Smoc a duna di konosé ku nan a tuma nota di e deklarashon ku Constancia a hasi durante di un rueda di Prensa tokante di e kaso ku a wòrdu tratá den korte, Smoc versus gobièrnu. Hues a ordená ku gobièrnu pa denter di 4 siman manda un karta pa refineria Isla, indikando e violashon di … Lees meer
Er is wederom sprake van gezondheidsoverlast en wel zodanig dat er vermoedelijke sprake is van ‘acute toxiciteit’. Dat kan ook haast niet anders, want uit de voorlopige metingen blijkt dat het “10 minuten gemiddelde” voor zwaveldioxide, van de WHO, met bijna een factor 2 wordt verdubbeld. Kijk maar:
Awor ta na Rutte pa eliminá kaptividat sosial ekonómiko di e yu di Kòrsou bou di huma di Isla Resientemente gabinete Rutte a instalá e Komishon Nashonal 200 aña di Reino, pasobra denter di poko Reino Hulandes ta eksistí 200 aña. Un reino ku no ta enserá Hulanda so. Nò. Sino un reino ku tambe konosé teritorio ultramarino. Parsialmente danki na e teritorionan akí Hulanda oropeo awendia tin su libertat. Idealnan manera libertat i hustisia tin hopi balor, anto hulandesnan … Lees meer
WILLEMSTAD – Denter di kuater siman Gobièrnu di Kòrsou por eskrito mester eksigí di Refineria Isla pa stòp violashon di normanan di medio ambiente ku ta stipulá den e ordenansa di molèster. Ademas gobièrnu mester kontrolá Refineria Isla ta kumpli ku e instrukshon aki. Asina wes a dikta ayera. Den kaso ku no kumpli ku e veredikto di wes, tin un multa ku por alkansá 50 mion florin. Ku e veredikto aki ta pone un fin temporal na e konflikto … Lees meer


text:
Entrante 1 di yüli 2016 Onnie Emerenciana a bira ofisialmente e organisadó di Marshe di Playa. E marshe semanal a kuminsá na òktober 2015 komo proyekto piloto di Boneiru Duradero. Meta di e proyekto piloto ta stimulá empoderashon di komunidat dor di apoyá inisiativa empresarial lokal. E proyekto ta finansiá kompletamente pa Wereld Natuur Fonds na Hulanda.
Marshe di Playa a kuminsá aña pasá na tereno di Jeugdhuis Jong Bonaire. Despues di e fase di proyekto piloto e marshe lo mester a bai resultá bou di un forma legal komo fundashon òf koperashon, pero den práktika a resultá ku ta trabahoso pa realisá esaki. Pasobra pa mayoria di e partisipantenan e marshe ta un dushi hòbi banda di nan trabou regular. Sin embargo maneho di un fundashon òf un koperativa ta eksigí reunion den grupo frekuentemente, kordinashon i repartishon di tarea i kòntròl riba ehekushon i finansiamentu. Ta difísil pa kombiná e tareanan èkstra akí ku un trabou. Pa garantisá e kontinuidat di e marshe Boneiru Duradero a disidí di pasa e organisashon den man di Onnie Emerenciana.
Onnie ta traha ku tur su afan komo boluntario pa Marshe di Playa for di su inisio. Den e tarea akí tur siman e ta responsabel pa harma i desharmá e stèntnan di e marshe. Banda di esaki Onnie mes tambe ta partisipá komo komersiante di bèrdura, fruta, yerba i mata ku e mes a kultivá. E ta un berdadero komersiante di marshe, ningun bishitante di marshe no ta kita bai sin un mata òf un saku di bèrdura!
Boneiru Duradero ta keda sostené e marshe pa un aña mas ku konseho i promoshon pa medio di e página di facebook di e Portal di Boneiru Duradero, te ku momentu ku e inisiativa di komunidat akí por para riba su propio pianan.
Marshe di Playa for di inisio di yüni tin un sitio nobo i ta lokalisá awor kada djasabra riba e tereno di Best Brands enfrente di Warehouse, di 9.00 te ku 13.00 or. Boneiru Duradero ta deseá Onnie i tur e bendedónan na marshe hopi éksito ku e kontinuashon di Marshe di Playa!


text: KRALENDIJK – Djabièrnè último servisio di Skal a otorgá e Chapi di Lucha na Marcelo ‘Chaly’ Anthony. Un rekonosemento meresí pa su trabounan inkansabel riba tereno entre otro di sindikalismo. Kompañero Chaly, despues ku Eric Tjie-tjie a fayesé ku entusiasmo i dedikashon a tuma over e funshon di presidente di ABVO i ehersé e funshon aki te ora ela pasa e batuta pa Robert Sances. Den e edifisio na Yato Bako, Chaly tabata un símbolo ku banda di su trabou komo sindikalista tabata esun ku tabata perkurá pa e edifisio semper ta den un bon estado, manteniendo e edifsio tur ora limpi. Hopi aktividat a keda organisá den e sede di ABVO i últimamente nos por a tuma nota ku a konbertí e edifisio den un skol “Aqua Marin”. Den lantamento di USIBO tambe Chaly a duna su kontribushon i aktualmente e ta miembro di e Kuerpo di Konseho di USIBO. Hopi ta e CAO-nan ku Chaly a sinta na mesa negoshá o renobá i bou di su liderato por a tuma nota ku e sindikato ABVO a krese. USIBO ta orguyoso ku un di su miembronan ko-fundador a risibí e mérito aki. Un pabien ta bai na Chaly i naturalmente na tur su famia ku semper a sostené den su trabounan pa su próhimo den sindikato.


text:
All posts tagged "Nacional"
-
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo cu masha hopi gol, siguientemente e resumen...
-
Resumen siman 2 torneo AVB 2021
E siman dos di e torneo AVB a regala nos weganan cu hopi gol y futbol atractivo pero tambe weganan sera...
-
Resumen siman 1 torneo AVB 2021
E prome weekend di e Torneo AVB 2021 a resulta uno hopi interesante y excitante, siguientemente un resumen. E torneo ta...
-
Copa Betico/ 6 months ago
RCA ta den final di Copa Betico Croes 2021 despues di a derota Nacional 2-0
E ultimo campeon y sub campeon di Division Honor, e dos rival nan grandi den e top futbol di Aruba den...
-
Copa Betico/ 6 months ago
Copa Betico Croes 2021 ta drenta den fase di semi-final
Despues di varios cancelacion nan Copa Betico Croes version 2021 alfin ta bai reanuda e weekend aki cu e dos candeloso...
-
Division Honor – “Power Ranking” edicion Pasco 2019 – Anja Nobo 2020
E campeonato 2019-2020 aki cu a cuminsa un poco stranjo, toch na ‘final di e prome rond’ a man’e bolbe bek...
-
Division Honor – “Power Ranking” despues di siman seis
Na final di seis fecha den Division Honor, na e punto di e “international break”, ta basta cos a pasa despues...
-
Despues di tres fecha den Division Honor 2019-2020, ken a sobresali y kiko por spera di awo en adelante
Por resumi e prome tres fechanan di Division Honor den e campeonato nobo n’e forma aki; e cuater prome ekiponan ta...
-
AVB/ 2 years ago
Nacional a gana Vesta 3-2, consagrando como campeon ABC Cup 2019, momento grandi pa futbol di Aruba
Nacional mester a bataya FC Vesta, e campeon di Corsow, pa mas cu 120 minuut p’asina titula campeon di e torneo...
-
AVB/ 2 years ago
Nacional ta finalista di ABC Cup 2019, Aruba ta presente den final contra FC Vesta di Corsow.
E Dragon nan di Nacional ta den final di Copa ABC 2019 despues di a gana e campeon di Aruba, RCA,...


text:
WILLEMSTAD. – Resientemente korte di Rotterdam a duna un veredikto temporal (registrá bou di e number ECLI:NL:RBROT:2017:917) den un disputa hudisial mionario ku a hala atenshon.
Un komershante alabes direktor di un kompania grandi, a hiba kontra di su ofisina di akountent Loeff Claeys Verbeke i Loyens & Loeff i un fundashon i dos otro instansia (Loeff c.s.). Ta trata di un disputa ku ta kore den 20 pa 25 mion euro, ku ta belasting riba un suma di mas o ménos 182 mion euro.
Ta trata di un disputa hudisial ku a kuminsá lora for di den aña 2012. Ta trata di e doño i direktor di e fábrika Farm Frites. E direktor aki ta akusá su konseheronan finansiero di a faya den konseho loke ku a perhudik’é pa vários mion euro. Riba konseho di su konseheronan, e direktor a bin biba na Kòrsou ku su kasá pa un aña i asina el a kere ku e lo por skapa belasting. Pero den realidat esei a resultá, tumando na konsiderashon ku ofisina di belasting a dal e direktor aki un belasting entre di 20 pa 25 mion euro.
E direktor aki a hasi tur manera pa yega na un dil ku belasting pa e paga ménos, manera 10 pa 12.5 mion euro. Pero ofisina di belasting ta tèrko i a keda para riba nan punto. E direktor di e kompania aki a bin ku vários punto dilanti, dikon e no por paga e suma di plaka en kuestion na belasting.
El a hasi menshon di entre otro, regalo na su yunan di hopi plaka i tambe ta konsiderá e echo ku el a biba na Kòrsou, e ta kai bou di un otro areglo di belasting, pero niun di e puntonan ariba menshoná no a haña oido. Ofisina di belasting ta di opinion ku e no por bisa ku e direktor a muda pa Kòrsou, pa motibu ku el a keda inskribí den registro sivil na Ulanda, el a keda direktor di e fábrika, el a keda miembro di tur e klupnan ku e ta frekuentá i a keda ku su mesun dòkter di kas.
E direktor tabata ke a yega na un dil di pago di ménos di 12.5 mion euro, pero no ta kedando kla ku esaki. Pa trese mas aklarashon, e tribunal di tres hues a indiká ku nan ta wanta e kaso pa tende algun testigu mas i tambe, buska mas informashon pa nan por yega na un desishon den e kaso aki. E disputa ta kontinuá dia 22 di mart di e aña aki.
Bron: Extra
Naschrift KKC
Klik hier voor de volledige uitspraak


text: Diadomingo mainta a drenta informe di un caso di maltrato na Seroe Grandiweg, mesora a dirigi un patruya na e sitio. Na yegada di e patruya a bin compronde cu net ora e victima a yega na cas di un familiar den su Nissan March net na e momentonan ey tambe a yega un Nissan March blauw cu 5 hende den dje y a baha bay na su auto y a cunsa bati na e bentana di e auto. E victima a baha y ey e maltrato a cuminza unda tur e hendenan aki a cuminza bati’e ferozmente te cu tur herida ela cuminza core bay y e 5 hendenan a keda y a destrui su auto y despues nan a bay. E victima a bisa polis cu e no ta desea atencion di ambulans pero mirando e heridanan e mes a dicidi di bay Centro Medico. Central di polis a emiti un anuncio general pa tur patruya tira bista pa e Nissan March navy blue cual number ta conosi.


text:
Parlamentario Benny Sevinger di fraccion di AVP a mustra cu tanto Gabinete Mike Eman 1 y 2, durante ocho aña, a logra inverti miyones den infrastructura di e pais basa riba un vision bon cla caminda e proposito tabata bisto pa tur hende.
Segun sr. Benny Sevinger esaki ta pa crea un mihor producto cu Aruba por ofrece na tur hende y henter mundo, caminda e punto cardinal tabata pa sera e gap entre p.e. hotelnan di cinco estrea y resto di e pais, pues cu reconstruccion y remodelacion di barionan rond e isla pa di e forma aki percura pa pueblo, tin mihor hogar y na mes momento percura pa un impulse grandi den Aruba su economia.
“Un plan concreto caminda a acentua riba diferente liña di enfoke y sigur caminda un di principal metanan, tabata pa brinda un mihor infrastructura pa nos mucha- y maestronan por ricibi y duna les, preparando e muchanan pa futuro.
A drecha scolnan cu tabata den mal estado y Gabinete Mike Eman a percura pa den e sector di enseñansa, tanto studiante- como maestronan por funciona den scolnan den bon condicion y cu nan no mester haya y duna les den lugarnan cu un ora pa otro por cay riba nan.
A percura pa restaura varios scol den mal estado y hasta construi scolnan nobo pa sigura cu den e sector aki, e lidernan y futuro generacionnan, por prepara nan mes den e mihor forma posibel.
E proyectonan aki ta visibel ainda, caminda Gabinete Mike Eman a inverti miyones den esaki pero awor por mira cu den ultimo tres aña y mey di Gabinete Wever Croes, practicamente nada a ser haci pa percura p’e situacion aki perdura y sigura pa tin trankilidad den educacion di nos hendenan.
Tur loke por a ser mira ultimo añanan, ta accionnan di un Minister di Enseñansa insistiendo na crea incomodidad, na crea discrepancia caminda na lugar di sigui inverti, a bay over na un maneho net contrario, esta di trata di spaar placa riba cabes di nos muchanan y nan maestronan.
Te ainda por sinti e presion cu tur dia ta bibando den varios nivel di nos enseñansa caminda un Minister di Gabinete Wever Croes, no ta respeta opinion di esnan cu ta trahando tur dia den e sector aki, caminda ta trata di cambia henter e sistema pa acomoda su hendenan sin tuma na consideracion e daño cu ta wordo causa cu e maneho descabeya aki.
Minister Rudy Lampe no kier scucha di ningun hende, e ta ignora hasta decisionnan cu Parlamento a impone p’e sigui y ta haci loke cu e kier cu Minister Presidente, kende ta sigui papia di tuma medida contra di e Minister, pero pa despues pueblo ripara cu hasta e Minister Presidente ta ser pone un banda p’e Minister di Enseñansa aki.
No tin trankilidad den enseñansa, no tin transparencia den e maneho di Gabinete Wever Croes y tur dia por scucha y ripara cu Minister Lampe ta sigui cu su maneho di desaster, su maneho di perhudica diferente sector di enseñansa, ya cu den e caso serio aki, loke ta mas importante ta p’e mandatarionan di awendia, sostena pa algun cheerleader den Parlamento, keda sinta riba nan stoel, mientras cu futuro di hopi mucha y maestronan ta den peliger,” Benny Sevinger a mustra.


text:
ORANJESTAD – For di e material di vidio nobo ku e famianan di Mitch Henriquez a presentá na korte na Schiphol, lo a sali ku e polisnan envolví tabata sa ku e no tabatin un arma. Asina e èks miembro di Staten Desiree De Sousa-Croes di Aruba, ku a biaha pa Hulanda pa e kaso, ta bisa. “Tabata nan intenshon pa lag’é sinti doló.”
OM den su eksigensia anteriormente e siman aki a indiká ku no mester sigui kastigá e dos polisnan sospechoso. Promé minister arubano Evelyn Wever-Croes ta yama e eksigensia ‘penoso’.
Kastigá
De Sousa- Croes siman pasá a presensiá e trato di e kaso huntu ku e famianan. “Djaweps mi a sali for di e sala ku e famianan despues ku nan a kanselá nan konfiansa den e proseso hudisial.”Segun e for di e material nobo di potrèt i vidio – ku no a hasi públiko – tabata e intenshon di e polisnan pa kastigá Henriquez mésora pa su komportashon.
“Bo ta tende un polis bisa kla: ‘Stòp di hasi wega ku bo tin un arma’. Pa nan tabata kla ku Mitch a hasi wega.” De Sousa-Croes ta bisa ku e ta haña remarkabel ku no a listra Mitch promé. “Si un hende bisa ku nan tin un arma, ta parse mi ku ta esei ta promé kos ku bo ta hasi.”
A ninga fail nobo
De Sousa-Croes ta bisa ku abogado Richard Kòrver, ku ta representá e ruman muhé i e mama di Mitch Henriquez, a pidi si awe e por a entregá un fail médiko nobo. “Wes a ninga esaki. Nan ta haña ku entretantu a buska sufisiente bèrdat.”
Kuminsamentu di e siman aki e fiskal a divulgá ku no ta eksihí kastigu. No opstante ku segun OM a prueba ku Henriquez a muri pa motibu di violensia ekstremo di parti di polis. Segun OM e polisnan a haña basta kastigu kaba pa e impakto grandi di e kaso i nan doño di trabou a reprendé nan.
‘Herida hundu’
Promé minister Wever-Croes ta bisa ku e deklarashonnan di e testigunan den e kaso a habri heridanan grandi. “Ta un kaso sumamente doloroso i meskos ku e mayoria grandi di siudadano mi ta sorprendí ku no ta eksihí kastigu, ounke a prueba maltrato. Esaki ta duna un smak malu.” Wever-Croes ta bisa ku e ta warda e sentensia di hustisia ku hopi interes.
E arubano Mitch Henriquez (42) a fayesé na 2015 despues ku na e festival di Parkpop na Den Haag sinku polis a arest’é na un manera hopi brutu. Anteriormente Henriquez a grita ku e tin un arma.


text:
Mayoria biaha ora ku detektá kanser, ya kaba a pasa varios aña ku esaki tabata desaroyá . Esaki ta paso mester bini algun kambio na e sélulanan korporal promé ku e sélula aki kuminsa komport’é komo un sélula kanseroso. Lesa mas
Kanser i seksualidat, na promé instansia esaki ta zona manera un kombinashon poko pekuliar. Paso ku seksualidat nos ta pensa plaser i relahamentu, kaminda kanser ta duna e imágen kontrali di esaki. Lesa mas
E tres métodonan mas usá pa trata kanser na e momentonan aki ta: operashon, tratamentu di bestral i tratamentu ku ‘cytostatica’. Hopi biaha mester di un kombinashon di e tratamentunan. E spesialístanan ta analisá kua ta e método mas adekua ku lo dunabo e resultado di mas mihó. Lesa mas
Terapia hormonal ta tratamentu di kanser ku hormona. Dòkternan ta yam’ é: ‘hormoontherapie’, ‘hormonale behandeling’ òf ‘hormoonbehandeling’ tambe. Terapia hormonal de fakto ta un terapia anti hormonal. Bo ta haña remédinan ku ta baha e efekto di hormónanan. Lesa mas
Hopi biaha e diagnóstiko di kanser ta trese emoshónnan fuerte: miedu, pániko, shòk, fèdrit, rabia, resistensia, bo ta bira vulnerabel i insigur. E malesa i e emoshónnan ta e motibu dikon hopi hende ta hasi preguntanan tokante di nan mes eksistensia i bida en general. Lesa mas
Lo bo por a ripará ku kanser no ta solamente un malesa di kurpa, pero tambe un malesa ku ta interferí ku bo spiritualmente i tambe den e area sosial. Despues di tende e diagnóstiko di kanser hopi hende ta wòrdu dominá pa emoshon. Shòk, inkredulidat, rabia, ansha, desepshon, inseguridat, pániko… Lesa mas
Si un di boso tin kanser, ya kaba ta hopi kos pa por prosesá: Komo pashènt of partner, komo mayor i komo famia. Perfekshon no ta pa niun hende, nos tur ta ‘djis’ humano. E tempu i atenshon ku lo bo ke duna bo yunan ta bai, pa un parti, na tèstnan. Lesa mas
Pa abo, e hendenan den serkania di e pashènt, siguramente ta duru pa mira bo partner, famia of amigu/amiga den e situashon aki. Lesa mas


text:
Fundacion Parke Nacional Aruba: A tene su sondeo mensual cu boanan cu a wordo gara
Oranjestad, Aruba – Un proyecto cu ta wordo ehecuta durante e ultimo añanan ta e sondeo mensual ariba e especie invasivo conoci como e boa (Boa constrictor). Durante e sondeo expertonan ta analisa e distibucion, dieet, y salud den su totalidad di e boa.
Parke Nacional Arikok ta un punto central caminda ta ricibi yamada y peticion pa busca boa na cas, compania, establecimento of den areanan di recreation. Pa e ultimo añanan gerencia y park rangers ta sigui un protocol pa asina eutanisia e boa na un manera mas humano posibel. E protocol akinan a wordo estableci den colaboracion cu Veterinaire Dienst y , unda ta usa un sistema di “Cool-Freeze Method” caminda cu ta pone e boa prome den frishider despues den freezer. Esaki ta debi cu e boa ta un reptil cu sanger frieuw, cual ta hasi cu nan ta bai den un soño y fayece.
Durante tur session FPNA su expertonan ta logra sondea alrededor di 30 boa. Pa por haci e sondeo akinan, ta saca e saconan di boa un atardi prome for di freezer pa asina por haci e sondeo efectivamente e sigiente mainta. Al contrario di un publicacion ayera, FPNA ta enfatisa cu ta sigui un protocol etrecho cual a wordo estableci pa asina elimina e boa y colecta data na un manera humano y eficiente.
Durante e ultimo sondeonan, a tuma nota cu e boanan ta come varios especie di nos fauna local, entre nan e prikichi y e shoco, cual ta especienan endemico pa e isla di Aruba. Riba e pagina di Facebook: Aruba National Park, ta informa e comunidad encuanto e distribucion di e boa y sondeonan cu ta wordo ehecuta.


text:
Minister Glenbert Croes: Nos a celebra e heroe den cada mucha di Imeldahof
Minister Glenbert Croes:
Nos a celebra e heroe den cada mucha di Imeldahof
Na caminda pa celebracion di nos Himno y Bandera, a toca Minister di Asunto Social y Labor e honor di por a organisa un bunita celebracion pa nos muchanan di Imeldahof dirigiendo e enfoke riba e heroe den alma di nos muchanan.
Un atardi di bunita actividad cu a cuminsa cu un recorido den bus di Cucoo Cunuko. Ora cu nos muchanan a yega bek Imeldahof, Muchanan Sabi bou direccion di Edselyn Figaroa a entretene nos muchanan cu canto y baile. Algun integrante di Muchanan Sabi ta biba na Imeldahof. Pues nan tambe a join den e actividad, un show cu a yena tur presente cu kippevel.
Pa ilustra e heroe den cada un, e famoso cantante Derwin Kemp aka Master Gusto, a comparti historia di su trayecto di bida den Imeldahof te unda cu awe e ta den su bida, trahando pa bienestar di muchanan, aplicando loke el a siña bibando den Imeldahof. Un discurso emocionante pa motiva e muchanan kere den e heroe den nan.
Presente tabata varios Parlamentario manera Hendrik Tevreden, Shailiny Tromp-Lee, Endy Croes, Setty Yarzagaray y finalmente Darlaine Erasmus kende conhuntamente cu Rochi Geerman a inicia cu organisacion di e actividad aki prome cu el a bira Parlamentario.
Minister Glenbert Croes a expresa na nos muchanan: “Nos ta kere den boso. Boso tambe kere den boso mes. Tur locual boso kier, boso por logr’e pasobra boso tur tin un heroe ta biba den boso. Y nos t’ey pa yuda bo encontr’e.”
E mandatario a termina cu e siguiente mensahe: “nos muchanan por a tende e testimonio poderoso di un gran heroe “Master Gusto” Derwin Kemp. Tur nos muchanan ta nos heroe. Laga nos tur ta un heroe den bida di nos muchanan.”
Aruba 12 maart 2020


text:
“Nos ta net un aña despues y ta importante pa rebiba economia atrobe. E decision di Celebrity Cruises a yega na bon momento y ta un bon noticia pa nos turismo y nos economia”, asina Marc Figaroa, Director di Aruba Ports Authority N.V. (APA) a declara den fin di siman. Yegada di cruceronan atrobe na nos isla ta traduci den mas entrada y un inyeccion directo den nos economia, pa tur cu ta depende di turismo.
Diabierna ultimo Celebrity Cruises a anuncia su regreso tan spera den e mundo di crucero, segun cu e presidente y CEO, Lisa Lutoff-Perlo a confirma. E crucero revolucionario Celebrity Millenium, na cabes di un programa di modernisacion di e flota na balor di 500 miyon dolar, lo sali for di waf di St. Maarten entrante dia 5 di juni 2021.
Pa dia 25 di maart, biaheronan ancioso por converti nan soño bira realidad, ora cu habri e reservacionnan pa itinerario nobo di shete anochi, cu lo sali te cu augustus pa algun di e destinacionnan mas gusta den Caribe.
E crucero lo nabega cu tripulacion vacuna caba y lo ta disponibel pa huespednan adulto vacuna y muchanan te cu 18 aña cu un resultado negativo di PCR test haci 72 ora prome cu e biahe.
Presidente y CEO di Celebrity Cruises, Lisa Lutoff-Perlo a bisa: “Bayendo bek den Caribe despues di mas di un aña ta un momento hopi importante pa nos. E ta marca comienso di e final di loke tabata un momento excepcionalmente desafiante pa nos tur”.
E detayenan riba tur e medidanan di salud y siguridad
Ademas cu e huespednan mester cumpli cu e biahenan di St. Maarten, rekisitonan cu actualmente ta inclui presenta un PCR test negativo tuma 72 ora prome cu yegada riba e isla. Simplificando e experiencia di vakantie di luho, WiFi, bebida y tips awo ta “Semper Inclui” riba tur crucero di Celebrity. Ademas, e programa “Celebrity Cruise cu confiansa” ta ofrece cancelacionnan flexibel y garantia di e miho prijs. Tambe mester pone enfasis cu e crucero mester cumpli cu e protocol nan estricto di Aruba.
Un esfuerso entre Gobierno, APA y ATA
Pa por a logra esaki cu Royal Caribbean Group tabatin bastante dialogonan entre Ministerio di Turismo, ehecutivonan di Aruba Tourism Authority y Aruba Ports Authority. Aruba a mustra disponibilidad pa traha hunto cu e crucero y autoridadnan di salud, pa hunto haci e bishitanan aki posibel. Un biaha mas ta keda demostra cu Aruba ta keda un di destinacionnan preferi den turismo crucero y sin kita afo e reconocemento di forma cu Aruba ta manehando e crisis. Ta spera e crucero dos biaha pa luna na Aruba, desde luna di juni caba.


text:
Kiwanis Club of Aruba a anuncia e tema di nan famoso evento anual di recaudacion di fondo. E aña aki e tema ta “DUBAI WINE GALA” cu lo transporta nos imaginacion na e sofisticacion, elegancia y spendor di Dubai.
Sin nos bay bek na e temanan di e ultimo cuater añanan; Fire & Ice, Oxigen, Casino Royale y Great Gastby, aworaki cu Dubai por spera atrobe un decoracion super espectacular den Renaissance Convention Center. E experiencia cu Kiwanis Club of Aruba ta crea den e esfera di su tema di wine gala,ta locual ta duna su evento e toke unico di glamour, elegancia y sofisticacion na Aruba.
Sigur nos por cataloga e ‘wine gala’ di Kiwanis Club of Aruba como un top evento unda cu tur e personanan cu cumpra un ticket, cu ademas di contribui pa un bon causa, ta bay experiencia un anochi fabuloso. E escogencia di e parti tanto di entretenimento como cuminda, bebida y si agrega e doorprize, sigur cada ticket di AWG 400 pa dos persona ta bal su prijs. E aña aki riba escenario diasabra 29 di september ta e popular bandanan; N’Fusion, Buleria, Blue Boulevard hunto cu DJ Edson Tromp. E “wine stations” asina gusta cu e seleccion di e miho biñanan di e diferente casnan, sigur e aña aki atrobe lo ta hopi bishita, mescos cu e “stations” cu variacion di keeshi y un buffet pa deleita tur hende cu exkisito arte culinario Arabe.
Carchi ta na benta cerca tur miembro di Kiwanis Club di Aruba of via 567-8567. Por reserva carchi via Kiwanis Club of Aruba su Face Book page of via e website www.kiwanisclubofaruba.org. E dress code ta gala y e tema ta crea e oportunidad pa bisti cu e tokenan elegante, pa acentua e anochi di ‘Dubai’. Lo tin varios ‘door prize’ atractivo unda e main door prize lo ta un travel voucher di biahe balora na AWG 2500 caminda e ganador por scoge e destinancion di su gusto. Tur e fondonan cu recauda durante “Dubai Wine Gala” ta destina pa cubri e diferente proyectonan cu Kiwanis Club of Aruba ta ehecuta na beneficio di nos comunidad.


text:
WILLEMSTAD - Waioa ta un grupo ritmiko ku a wòrdu fundá na Jüni 2017 pa Cherston Seferina i Quincy Braafhart. Un soño ku kada un di nos tabata kana kune aki na Hulanda.
Hopi di nos komo musiko a forma parti di grupo karabela i sierto di grupo stripan. Esaki a hasi e trabou mas fasil, pa motibu ku nos tur tin e konosementu kaba den e area (genero) di musika ritmiko.
Nos komo tim tin un vishon, kual ta pa hiba nos musika kriyoyo mas aleu i pa nos sigui halsa nos kultura. Danki na Mama Elia isenia ku a yuda nos ku e nòmber Waioa itu, kual ta nifika baranka presioso, kual ta nòmber ku indjan nan a duna nos dushi isla Kòrsou.
Seú; Tin pa tur: esaki ta un seú ku nos a kompone ku e enfoke pa ban uni mane ruman i pa stòp di bringa otro.


text:
KRALENDIJK — Djasabra trempan di mainta a sosodé un aksidente, unda un vehíkulo a pèrdè kòntròl i dal den kashi di koriente na e tereno pa praktiká futbòl yamá “Chio Semeleer” den bario Nort di Saliña.
Polis a presentá na e sitio di aksidente i despues di un kontròl, a laga e shofùr saka e outo ku “takelwagen” i hiba e vehíkulo kas.
Daño material na e kashi di koriente ta konsiderabel. E konekshon di lus pa e tereno di práktika futbòl a keda den un situashon deplorabel.
Un situashon peligroso awor na e fèlt, mirando ku un parti di e kura di aluminio a dobla bai paden i por ta peligroso pa esnan ku ta hasi uso di e tereno.
Probablemente mester kita koriente temporalmente for di e tereno pa por drecha e kashi di koriente i normalisá e situashon. Potrèt ta ilustrá kon e vehíkulo a destruí e kashi di koriente fin di siman tras di lomba.


text:
Kome Salú ora di siña
E temporada di mas importante den un aña eskolar ta trahamentu di pruebanan. E unikó aspekto ku ta importá pa e studiantenan ta e punto di e prueba.
E fayo di mas grandi ku hopi studiante ta kometé durante e periodo krítiko aki, ta kome malu y no salú. “Junk food,” “chukulati,” “Energy drinks,” y “cheps” ta wòrdu kome kontinuamente enbes di kumindanan ku por “Keep energy level up”. Esaki no tin efekto riba bo bida salú pero si e tin un efekto negativo riba bo prestashon den èksamen.
Aki mi ta rekomendá algun kuminda pa bo sesu durante e periodo di mas “stressful.”
- Salmou ku saldinchi mihó konosí komo “Oily fish” ta karga hopi protehina y omega 3, kual ta hopi esenshal pa laga nos sesu funshona bon.
- Webu, un di e kuminda di mas versá na nos planeta. Herebé, hasá, manera bo ke, e ta salú y bon pa nos sesu. Ken tin gana di tende su barika gruña durante un èksamen?
- Nos tur sa, bèrdura y fruta ta konsistí di hopi mineral y vitamina. Bèrdura ku fruta tambe ta hopi abou na kaloria y nan ta hopi dushi.
- Hopi hende ta pensa ku pinda no ta salú, pero e ta kontené hopi protehina. Esei ta nifiká, kuminda pa sesu. Un otro parti bon ta, pinda no ta kaduká mesora, kiermen bo por ward’e kualke ora ku bo mester di dje pa studia.
“Keep calm, eat on, live healthy”
Robert de Jongh


text:
Cobertura pa cortesia Jan Poets ----ORANJESTAD (AAN): RCA Arena na Solito su bandera tabata poni halfstok, como honor y mustrando lastima pa perdida di nan gran pilar Jo Westerburger.
Prome cu e acto di entiero Club R.C.A a rindi nan ultimo respet di despedida pa un di nan miembro mas grandi den historia di e organizacion deportivo.
Presente tabata miembronan y ex miembronan di R.C.A. y tambe su famia. Sr. Ruben Abath, Sr. Udi Hoek y Sr. Eric Gomes, cada un a expresa nan palabranan di profundo condolencia na famia y alaves a conta den breve e grato recuerdonan di e temponan glorioso di Jo Westerburger como un gran futbolista pa tanto R.C.A y e team veterano Inter.
Na final su yiu homber Rodney Westerburger a gradici un y tur pa nan presencia.
Despues e auto Funeral a dal un rond riba e veld di RCA Arena y mey mey di tereno a parkeer pa ricibi su ultimo ayo cu scopmento di bala di su famia: Rodney Westerburger, Arianne Westerburger, Zivon Thode y Elriq Westerburger.
Boso sirbidor Jan Poets na aña 89-90-91 a hunga den Inter y semper Jo Westerburger tabata presente pa apoya nos. Un tremendo persona cu semper ta tene nos contento cu su jokes. Cu nos amigo Jo Westerburger su Alma sosega na Paz.
https://diario.aw/categories/noticia/general/famia-di-rca-y-inter-a-despedi-di-nan-gran-pilar-jo-westerburger#sigProId1e47cac879


text: Oranjestad – Como candidato politico di MEP mi ta wak 2016 como un reto Democratico. Nos pais a cumpli 30 ana como uno Autonomo y Liber den Reino Hulandes bao guia di nos Libertador Gilberto François “Betico” Croes na January 1, 2016 pero nos lucha ta mas fuerte cu nunca mirando e estado di nos pais hoben. E Gobierno actual lo sigui cu nan rumbo destructivo di hiba nos deba nacional riba 105%. E MEGADEBE crea pa Mike y su gobierno ta bisto den tur servicio di Gobierno. Nos por wak varios departamento: Douane, Polis, Ambulance, Arubus y instituto IMSAN, Hospital, KIA, CAD, RvA hast BC cu no tin suficiente placa pa haci nan trabao debidamente. Nos di MEP a lucha incansabel pa gobierno cambia su prioridadnan pero e 13 parlamentarionan di AVP a buta interes di nan partido prome cu esun di nos patria. Cu gobierno a haci cos bon, nos no por bisa cu no pasobra esaki no ta cuadra cu realidad tampoco. E punto cardinal pa e decadencia di nos pais ta con Sr. Eman a yega na poder y sigui abusa di fondonan publico manera e no tawata tin fin di caba. Awe nos ta den un clima politico sumamente tenso unda nos tin un Gobierno bao Supervision\KB\CFT di Hulanda. Ni con e partido na mando purba bende esaki pa un bon trabao e lo bay den nos historia como e gobierno mas irresponsabel y antipueblo desde 1986. Sr. Eman a mustra un incapacidad astronomico riba tur tereno. Tur su promesanan no a wordo cumpli alcontrario awe BBO\BAZV\ABB ta existi ainda cu tur posibilidad cu lo subi te 7%. Su gobierno a mustra un falta di por traha na un manera responsabel, tur su ministerionan ta desfuncional cu tantisimo issues sea administrativo of coruptivo. Nos parce un pais tercer mundista cu no ta den Reino Hulandes un pais sumamente rico y prospero compara cu locual Sr. Eman a brinda nos pueblo ta nada mas cu manipulacion y mentira. Tur rapport ta mustra cu lo tuma Aruba MINIMO 20 ana pa trece bek unda e tawata na 2009. Esnan cu ta apoya e maneho di gobierno ta bisa cu ta tur pais tin debe anto kier compara nos pais cu gigantenan manera Merca. Aruba tin un economia chikito y dependiente anto no por tin un debe nacional mas cu 65%. Gabinete Michael G. Eman no por bende nos digno pueblo un 6 pa un 10. Esaki no ta cuadra cu nos inteligencia y informacion objetivo cu nos tin. Si kier a traha Hospital sin Operatie Kamer, Green Corridor (Bottleneck), Ringweg III (carisimo) algun di e proyectonan cu lo hiba nos debe nacional riba 100% mester a haci esaki den e percentage di 40 pa maximo 65% di nos debe nacional. Esaki ta e realidad di su gobierno anto pueblo mester ta critico y manda su gobierno cas pa masacra e futuro di nos y nos yiunan cu e mal maneho aki cu tawata haci concientemente pa gana voto sin importa e consecuencianan. Esaki no ta prome desaster nacional di AVP esaki a sosode tambe cu dos Gabinete di su ruman homber Ex Premiere Henny Eman. Den desesparacion ta hisa minimumloon cu fls. 41,- anto ta baha coriente cu 10% pero esaki no por tapa e dolornan di nos pueblo cu a sufri bao su gobierno pa 7 ana largo gastando miyones den Europe Meets America y Green Conference sacando dividendo di nos companianan estatal enbes di duna nos digno pueblo un alivio den su cartera. Un gobierno burdugo den tur sentido. Mester ta objetivo cu e tipo di maneho aki, ki bal e bombeonan di LED su mi no tin coriente, ki bal un tram si mi no tin placa pa cumpra nada den caya Betico Croes. Ki bal un Hospital di casi un billin si nos hendenan ta muri den parkinglot pa falta di cuido medico. Ki bal un Green Corridor si nos frigidairenan ta bashi y nos yiunan no por sigui school y pracitica deporte y come saludabel pasobra e prijsnan den supermercado ta haltisimo. E reto lo ta grandi pa nos tur den 2016 pasobra mas hende cu hamber lo sigui aumenta e criminalidad cu ta asotando nos pais anto esnan den poder mester realisa cu nan percepcion di un Aruba prospero ta nada mas cu manipulacion y mentira. “Grandesa di nos pueblo ta su gran cordialidad, cu Dios por guia y conserva su amor pa libertad.”


text:
RCA un biaha mas ta pone atencion na nos muchanan Autista. Como siere di e luna di conscientisacion di autismo e ekipo di RCA a subi veld hunto cu e muchanan cu un t-shirt blanco cu e figura di curason puzzel color blauw. “Un experiencia diferente pa e muchanan” segun Ditto Acosta presidente di RCA. Ta di aprecia cu e ekipo di RCA ta bin cu iniciativa asina pa pone atencion na diferente organisacion na Aruba.
Division Honor
RCA dunando atencion na Fundancion Autismo
More in Division Honor
-
Siman 3 a defini e tabla di clasificacion di torneo AVB, nos tin un lider absoluto.
Un fin di siman cu a brinda nos varios weganan sumamente interesante y atractivo...
-
Resumen siman 2 torneo AVB 2021
E siman dos di e torneo AVB a regala nos weganan cu hopi gol...
-
Resumen siman 1 torneo AVB 2021
E prome weekend di e Torneo AVB 2021 a resulta uno hopi interesante y...
-
RCA t’e poderoso campeon di Copa Betico Croes 2021, e club di Solito no por stop di gana titulo
E wega final di Copa Betico 2021 entre e actual campeon, e Tricolornan di...


text:
E nominadonan pa Ballon D’Or pa e campeonato 2018-2019 a wordo anuncia. E evenemento grandi aki lo tuma lugar dia 25 di Augustus den Ballroom di Marriott hotel na Palm Beach.
E proposito di e Ballon D’Or y demas premionan:
FutbolAruba den su obhetivo pa promove nos futbol pa yud’e progresa, tin como meta pa duna atencion na e individuo mas importante den futbol, ‘e futbolista”. Pa otorga reconosimento y duna premiacion, algo cu ta motivante pa un hungado di bala, ta rekeri atende y observa tur wega henter e campeonato.
Mester remarka cu apesar cu e Ballon D’Or ta enfoca riba Division Honor, e nivel di futbol mas halto riba nos isla, FutbolAruba a percura tambe di duna atencion y cubri lo maximo posibel, apesar di falta di recurso, tur e otro division nan, for di e mas chikitonan di U5 bai ariba, incluso Division Damas.
FutbolAruba a sa di acumula informacion di tur division p’asina mantene record y estadisticanan, dunando e atencion rekeri na e futbolistanan, alaves tambe den forma di reportahe scirbi y fotografico riba nos website. Na e evenemento di Ballon D’Or lo duna diferente premiacion na tur e otro divisionnan tambe, excepto U5 y U7 cu tecnicamente no ta divisionan competitivo, na e fase ey e muchanan ta mas participativo, ta mas bien pa introducinan na e deporte rey.
E proceso pa determina e nominadonan:
E proceso pa yega na e nominadonan ta uno di hopi constancia y dedicacion. E voluntarionan di FutbolAruba (conhuntamente cu algun otro miembronan di media), cu ta forma parti di e panel pa determina e ganadornan, a atende y a presencia cada minuut di tur wega den e campeonato regular y playoffs. Despues di cada wega e miembronan di e panel ta entrega nan escohencia di “Man of the match” pa e partido ey. Na final di campeonato ta conta tur e votonan ey.
Pero e votonan di “Man of the Match” so no ta determina e nominadonan, na final di campeonato ta rekeri un meeting di ful e panel pa discuti y ratifica, y considera otro factornan manera status di disciplina, exito di e ekipo, titulo, y pa añadi e factornan ey como puntuacion adicional den forma di bonus.
Na e reunion final di FutbolAruba e miembronan hunto ta dicidi e ganado di e Ballon D’Or, tambe e “Guante di Oro” pa e miho portero, y e “Dream Team”, e miho diesun nan di ful e campeonato.
Ademas tambe ta otorga premio na tur e goleadornan di cada division, y alaves e miho futbolista di Division Damas.
E nominadonan pa e Ballon D’Or 2018-2019:
E premio di Ballon D’Or ta den su di tres aña awo, den e prome edicion ta Devis Oliveros, delantero di Nacional a keda como e ganador y aña pasa tabata Nickinson Paul, defensor di Dakota cu a bai cu e premio grandi.
E tres nominadonan pa e Ballon D’Or 2018-2019 ta;
- E hoben right back; Edward Clarissa di Nacional,
- E capitan di e campeon di Division Honor, e delantero Ronald Gomez di RCA.
- E ganado di e prome Ballon D’Or y actual goalgetter di Division Honor, e delantero Devis Oliveros di Nacional.